

**Anul 2024 – numărul 4**

**22 - 26 ianuarie**

******

***Din conținutul acestui număr*:**

[Selecție de Acte normative apărute în Monitorul Oficial al României în perioada 22 - 26 ianuarie, 2024 3](#_Toc157522054)

[Comunicate de presă ale Guvernului României 5](#_Toc157522055)

[Consultări ale prim-ministrului Marcel Ciolacu cu reprezentanții Federației Sanitas 5](#_Toc157522056)

[Alocuțiunea susținută de premierul Marcel Ciolacu la ceremonia dedicată Zilei Unirii Principatelor Române 5](#_Toc157522057)

[Reuniune de lucru pe teme din domeniul sănătății și asistenței sociale 6](#_Toc157522058)

[Declarații susținute de prim-ministrul Marcel Ciolacu după consultările de la Ministerul Afacerilor Interne 6](#_Toc157522059)

[Declarații comune de presă susținute de prim-ministrul României, Marcel Ciolacu, și prim-ministrul Republicii Socialiste Vietnam, Pham Minh Chinh 7](#_Toc157522060)

[Informaţie Europeană 9](#_Toc157522061)

[NOUTĂȚI – Informații UTILE 9](#_Toc157522062)

[Programul Sănătate: Răspunsurile la observațiile din perioada de consultare pentru ghidul privind implementarea, asigurarea și controlul calității programului de screening pentru cancer colorectal – etapa I 9](#_Toc157522063)

[Localități din 21 de județe primesc finanțare pentru 52 de noi investiții în infrastructura rutieră și tehnico-edilitară 9](#_Toc157522064)

[Eveniment de informare privind cel de-al doilea apel de proiecte pe Programul pentru Regiunea Dunării 2021-2027 10](#_Toc157522065)

[Până la finalul acestei luni pot fi depuse cererile de premiere în cadrul Galei Cercetării Românești – Ediția 2024 11](#_Toc157522066)

[PEO: Lista intermediară a proiectelor aprobate pe apelul destinat consolidării dialogului social și a parteneriatelor pentru ocupare și formare III – Organizațiile societății civile 12](#_Toc157522067)

[AFM: Aplicația Programului Casa Verde Fotovoltaice a fost deblocată! 13](#_Toc157522068)

[AFIR: 3.761 de cereri de finanțare depuse pe apelul privind instalarea tinerilor fermieri 13](#_Toc157522069)

[Consultări Publice 13](#_Toc157522070)

[Programul „Săptămâna verde” dedicat unităților de învățământ, lansat în consultare publică! 13](#_Toc157522071)

[PNRR 14](#_Toc157522072)

[**Instrucțiuni aferente finanțărilor din Planul Național de Redresare și Reziliență** 14](#_Toc157522073)

[Calendarul actualizat privind lansările de apeluri din cadrul PNRR 15](#_Toc157522074)

[Apeluri – Finanțări 15](#_Toc157522075)

[Înscrieri deschise pentru Concursul naţional de proiecte de tineret și studenți! 15](#_Toc157522076)

[PCIDIF: Schema de ajutor de minimis privind digitalizarea sectorului culturii scrise a fost aprobată 15](#_Toc157522077)

[UEFISCDI: Noi competiții deschise în cadrul Planului Naţional de Cercetare-Dezvoltare şi Inovare 16](#_Toc157522078)

[Programul Asistenţă Tehnică: S-au lansat 2 apeluri de proiecte pentru autoritățile și instituțiile implicate în gestionarea fondurilor pentru 2021-2027 16](#_Toc157522079)

[Tranziție Justă: Solicitare de transmitere expresii de interes pentru trei apeluri dedicate județului Hunedoara 19](#_Toc157522080)

[Din Actualitatea Europeană 21](#_Toc157522081)

[Președinta Comisiei Europene, Ursula von der Leyen, lansează dialogul strategic privind viitorul agriculturii UE 21](#_Toc157522082)

[Comisia Europeană alocă aproape 600 de milioane EUR pentru proiecte de infrastructuri energetice ce contribuie la decarbonizare și la securitatea aprovizionării 22](#_Toc157522083)

[Comisia Europeană plătește prefinanțarea REPowerEU României și altor 8 state membre în cadrul Mecanismului de redresare și reziliență 22](#_Toc157522084)

[Comisia propune îmbunătățirea comitetelor europene de întreprindere pentru a consolida dialogul social transnațional 23](#_Toc157522085)

[Apa potabilă va deveni mai sigură datorită noilor standarde de igienă la nivelul UE pentru materialele și produsele care intră în contact cu apa 25](#_Toc157522086)

[Comisia propune noi inițiative pentru consolidarea securității economice 26](#_Toc157522087)

[Declarația Comisiei Europene și a Înaltului Reprezentant cu privire la Ziua Internațională a educației 29](#_Toc157522088)

[Comisia lansează un pachet de măsuri privind inovarea în domeniul inteligenței artificiale, menite să sprijine întreprinderile nou-înființate și IMM-urile active în acest domeniu 30](#_Toc157522089)

[Comisia decide să înregistreze două noi inițiative cetățenești europene 33](#_Toc157522090)

[Modalități practice de participare a comisarilor la alegerile europene și naționale 34](#_Toc157522091)

[UE alocă 70 de milioane EUR echipelor rescEU pentru a întări capacitatea de pregătire în cazul unor evenimente chimice, biologice și nucleare 35](#_Toc157522092)

[„«Niciodată așa ceva» este acum”, afirmă președinta von der Leyen înaintea Zilei Internaționale de Comemorare a Victimelor Holocaustului 36](#_Toc157522093)

[Combaterea traficului de persoane: Consiliul și Parlamentul European ajung la un acord pentru consolidarea normelor 37](#_Toc157522094)

[Etichetarea îngrășămintelor: Consiliul și Parlamentul ajung la un acord provizoriu pentru ca etichetarea îngrășămintelor să devină mai clară, mai simplă și mai digitală 38](#_Toc157522095)

[Forurile ONU însărcinate cu apărarea drepturile omului: Consiliul aprobă prioritățile UE 40](#_Toc157522096)

http://www.expert-monitor.ro/LexMonitor/interfete/img/expertmonitor.jpg

Selecție de Acte normative apărute în Monitorul Oficial al României   
în perioada 22 - 26 ianuarie, 2024

**Monitorul Oficial, Partea I, nr. 54 / 22 Ianuarie 2024**

* Nr. **6901** / **28 Ianuarie 2023**, Ministerul Educației - Ordin privind aprobarea Metodologiei de alocare a fondurilor bugetare pentru finanțarea de bază și finanțarea suplimentară a instituțiilor de învățământ superior de stat din România, pentru anul 2024.
* Nr. **3073** / **16 Ianuarie 2024**, Ministerul Educației - Ordin pentru modificarea Ordinului ministrului educației naționale nr. 3.122/2019 privind stabilirea tipurilor de calificări profesionale de nivelurile 3 și 4 ale Cadrului național al calificărilor și a corespondenței dintre acestea, din cadrul aceluiași profil la învățământul liceal filiera tehnologică și din cadrul învățământului profesional.

**Monitorul Oficial, Partea I, nr. 57 / 22 Ianuarie 2024**

* Nr. **39** / **18 Ianuarie 2024**, Guvernul României - Hotărâre privind aprobarea modalității de decontare a cheltuielilor de transport pentru funcționarii publici și personalul contractual din cadrul familiei ocupaționale „Administrație“ din aparatul de specialitate al primarilor comunelor și al instituțiilor și serviciilor publice de interes local, înființate în subordinea, coordonarea sau sub autoritatea consiliilor locale din comune.
* Nr. **7** / **17 Ianuarie 2024**, Ministerul Afacerilor Interne - Ordin pentru completarea Ordinului ministrului administrației și internelor nr. 176/2012 privind atribuirea de denumiri onorifice și stabilirea de zile aniversare pentru Ministerul Afacerilor Interne și structuri ale acestuia.

**Monitorul Oficial, Partea I, nr. 58 / 22 Ianuarie 2024**

* Nr. **183** / **22 Ianuarie 2024**, Ministerul Sănătății - Ordin pentru modificarea Ordinului ministrului sănătății nr. 63/2024 privind reglementarea metodologiei de monitorizare a prescrierii și eliberării la nivel național a medicamentelor din categoria antibiotice și antifungice de uz sistemic.

**Monitorul Oficial, Partea I, nr. 59 / 23 Ianuarie 2024**

* Nr. **38** / **18 Ianuarie 2024**, Guvernul României - Hotărâre pentru modificarea anexelor nr. 1 și 2 la Normele metodologice privind stabilirea salariilor de bază pentru funcțiile didactice de conducere de director și director adjunct din învățământul preuniversitar de stat, precum și pentru stabilirea categoriilor de unități de învățământ preuniversitar de stat în care se normează funcțiile de conducere didactice auxiliare de contabil-șef și secretar-șef, cu nivel de studii S/M, și nivelul salariilor de bază aferente acestora, aprobate prin Hotărârea Guvernului nr. 598/2018.
* Nr. **127** / **15 Ianuarie 2024**, Ministerul Investițiilor și Proiectelor Europene - Ordin privind aprobarea Schemei de ajutor de minimis „Digitalizarea sectorului culturii scrise prin creșterea volumului de carte realizat în format electronic și mobilizarea de noi audiențe prin utilizarea instrumentelor digitale“.

**Monitorul Oficial, Partea I, nr. 60 / 23 Ianuarie 2024**

* Nr. **3669** / **21 Decembrie 2023**, Ministerul Culturii - Ordin pentru reacreditarea Muzeului Civilizației Dacice și Romane din municipiul Deva, județul Hunedoara .
* Nr. **6900** / **28 Decembrie 2023**, Ministerul Educației - Ordin privind aprobarea Metodologiei de alocare și utilizare a fondului pentru dezvoltarea instituțională a instituțiilor de învățământ superior de stat, pentru anul 2024.

**Monitorul Oficial, Partea I, nr. 61 / 23 Ianuarie 2024**

* Nr. **17** / **6 Martie 2000**, Parlamentul României - Lege privind asistența socială a persoanelor vârstnice (republicare).

**Monitorul Oficial, Partea I, nr. 62 / 23 Ianuarie 2024**

* Nr. **43** / **18 Ianuarie 2024**, Guvernul României - Hotărâre privind modificarea și completarea Hotărârii Guvernului nr. 1.017/2018 pentru aprobarea Normelor metodologice privind modalitatea de acordare a drepturilor la transport interurban gratuit persoanelor cu handicap.
* Nr. **2464** / **5 Decembrie 2023**, Ministerul Muncii și Solidarității Sociale - Ordin pentru modificarea și completarea anexei la Ordinul ministrului muncii, familiei și protecției sociale nr. 2.765/2012 privind aprobarea Metodologiei de înregistrare și evaluare a solicitărilor de finanțare a unor cheltuieli de investiții și reparații capitale pentru centrele de zi și rezidențiale din bugetul Ministerului Muncii, Familiei, Protecției Sociale și Persoanelor Vârstnice, precum și de decontare a finanțării.

**Monitorul Oficial, Partea I, nr. 63 / 23 Ianuarie 2024**

* Nr. **41** / **18 Ianuarie 2024**, Guvernul României - Hotărâre privind modificarea și completarea Hotărârii Guvernului nr. 368/2023 pentru stabilirea cuantumului, condițiilor și a mecanismului de acordare a sumelor forfetare potrivit Ordonanței de urgență a Guvernului nr. 15/2022 privind acordarea de sprijin și asistență umanitară de către statul român cetățenilor străini sau apatrizilor aflați în situații deosebite, proveniți din zona conflictului armat din Ucraina.

**Monitorul Oficial, Partea I, nr. 67 / 25 Ianuarie 2024**

* Nr. **30** / **18 Ianuarie 2024**, Guvernul României - Hotărâre privind tipurile de informații și formatul actelor de studii care vor fi eliberate absolvenților și personalului didactic din sistemul național de învățământ preuniversitar.
* Nr. **5** / **17 Ianuarie 2024**, Ministerul Afacerilor Interne - Ordin pentru modificarea și completarea Ordinului ministrului internelor și reformei administrative nr. 490/2008 privind însemnele heraldice ale structurilor Ministerului Afacerilor Interne.

**Monitorul Oficial, Partea I, nr. 69 / 25 Ianuarie 2024**

* Nr. **6** / **25 Ianuarie 2024**, Guvernul României - Ordonanță pentru completarea Ordonanței Guvernului nr. 25/2014 privind încadrarea în muncă și detașarea străinilor pe teritoriul României și pentru modificarea și completarea unor acte normative privind regimul străinilor în România.
* Nr. **7** / **25 Ianuarie 2024**, Guvernul României - Ordonanță pentru modificarea art. 2 din Ordonanța de urgență a Guvernului nr. 55/2007 privind înființarea Oficiului Român pentru Imigrări prin reorganizarea Autorității pentru străini și a Oficiului Național pentru Refugiați, precum și modificarea și completarea unor acte normative.
* Nr. **8** / **25 Ianuarie 2024**, Guvernul României - Ordonanță pentru modificarea Ordonanței de urgență a Guvernului nr. 124/2021 privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare și reziliență, precum și pentru modificarea și completarea Ordonanței de urgență a Guvernului nr. 155/2020 privind unele măsuri pentru elaborarea Planului național de redresare și reziliență necesar României pentru accesarea de fonduri externe rambursabile și nerambursabile în cadrul Mecanismului de redresare și reziliență.
* Nr. **9** / **25 Ianuarie 2024**, Guvernul României - Ordonanță pentru modificarea Ordonanței de urgență a Guvernului nr. 97/2005 privind evidența, domiciliul, reședința și actele de identitate ale cetățenilor români.

**Monitorul Oficial, Partea I, nr. 73 / 26 Ianuarie 2024**

* Nr. **14** / **19 Ianuarie 2024**, Autoritatea Națională de Reglementare pentru Serviciile Comunitare de Utilități Publice - Ordin privind modificarea tarifelor de acordare și menținere a licențelor/autorizațiilor eliberate în domeniul serviciilor de utilități publice aflate în sfera de reglementare a Autorității Naționale de Reglementare pentru Serviciile Comunitare de Utilități Publice.

**Monitorul Oficial, Partea I, nr. 74 / 26 Ianuarie 2024**

* Nr. **14** / **25 Ianuarie 2024**, Guvernul României - Ordonanță pentru modificarea și completarea Ordonanței Guvernului nr. 15/2002 privind aplicarea tarifului de utilizare și a tarifului de trecere pe rețeaua de drumuri naționale din România.

**Monitorul Oficial, Partea I, nr. 75 / 26 Ianuarie 2024**

* Nr. **12** / **25 Ianuarie 2024**, Guvernul României - Ordonanță privind instituirea unei scheme de ajutor de stat pentru susținerea activității crescătorilor din sectoarele suin și avicol, în perioada 1 august 2022-31 august 2023, în contextul crizei provocate de agresiunea Rusiei împotriva Ucrainei.
* Nr. **85** / **12 Ianuarie 2024**, Ministerul Finanțelor - Ordin pentru reglementarea aspectelor referitoare la raportarea privind durabilitatea.

Sursa: Monitorul Oficial al României - <http://www.monitoruloficial.ro/RO/article--e-Monitor.html>

🏵🏵🏵

Comunicate de presă ale Guvernului României

Consultări ale prim-ministrului Marcel Ciolacu cu reprezentanții Federației Sanitas

Prim-ministrul Marcel Ciolacu a avut astăzi, la Palatul Victoria, o rundă de consultări cu o delegație de reprezentanți ai Federației Sanitas, la care au participat, de asemenea, viceprim-ministrul Marian Neacșu, consilierii de stat în Cancelaria Prim-Ministrului Carmen Orban și Minel Ivașcu, secretarul de stat în Ministerul Sănătății, Alexandru Rogobete, și secretarul de stat în Cancelaria Prim-Ministrului Mihai Constantin, purtător de cuvânt al Guvernului.

Discuțiile au vizat cele două paliere ale revendicărilor comunicate anterior de reprezentanții Sanitas, și anume, necesarul de posturi în unitățile sanitare și salarizarea personalului din sistemul de sănătate.

În urma discuțiilor de astăzi cu premierul Marcel Ciolacu, s-a convenit asupra ajustării schemelor de personal și deblocării de posturi în urma unei evaluări a necesarului de personal, cu prioritate în spitalele universitare și în centrele spitalicești județene cele mai aglomerate. Această evaluare va figura, de altfel, pe agenda unei noi întâlniri ce va avea loc săptămâna viitoare și la care vor fi invitați manageri de spitale și ai centrelor spitalicești județene, conducerea Casei Naționale de Asigurări de Sănătate și reprezentanți al ministerelor cu atribuții în această direcție.

În ceea ce privește revendicările salariale, s-a căzut de acord asupra unei creșteri a fondului de salarii cu 15% pentru sectorul sanitar, majorare care ar urma să fie implementată în prima jumătate a acestui an.

\*

Alocuțiunea susținută de premierul Marcel Ciolacu la ceremonia dedicată Zilei Unirii Principatelor Române

Domnule Președinte al României,

Domnule ministru al Apărării Naționale,

Doamnelor și domnilor parlamentari și miniștri,

Stimați militari,

Dragi români,

Ne aflăm astăzi la Mormântul Ostașului Necunoscut într-o zi simbol a istoriei poporului român. O zi care, la 165 de ani distanță, ne transmite la fel de puternic forța valorilor care ne definesc ca națiune. O zi care ne dă ocazia de a onora efortul și sacrificiile românilor care au luptat pentru idealurile noastre comune: unitate și suveranitate!

În toate momentele de cumpănă ale țării, poporul român a fost de fiecare dată capabil de eforturi naționale uriașe. Când totul părea împotrivă, românii au demonstrat o solidaritate impresionantă în fața provocărilor și a amenințărilor. Au arătat că știu să fie uniți și determinați în realizarea unui interes național comun.

Iar Unirea, așa cum au văzut-o înaintașii noștri, reprezintă simbolul puterii noastre colective, a capacității noastre de a depăși obstacolele și de a construi, împreună, un viitor mai bun.

Datoria noastră este să-i omagiem azi pe cei care au contribuit la realizarea acestui ideal. Oameni obișnuiți și lideri luminați deopotrivă, care au avut viziunea de a-și uni forțele pentru binele comun.

Sărbătorind Ziua Unirii suntem însă datori să reafirmăm responsabilitatea noastră față de generațiile viitoare. Și să înțelegem că rolul nostru, ca lideri politici, este ca viziunea noastră, cu toate că avem păreri diferite, este de a genera coeziune și unitate și nu diviziune socială.

Trebuie să lucrăm împreună tocmai pentru ceea ce ne definește ca națiune, ne păstrează valorile, ne oferă o viață mai bună și un viitor plin de speranță copiilor noștri! Doar așa demonstrăm că luptăm pentru România!

Îmi doresc ca spiritul acestui loc sacru, Mormântul Ostașului Necunoscut, să ne inspire și să ne amintească întotdeauna că, indiferent de provocări, suntem mai puternici atunci când suntem uniți.

Uniți într-o țară stabilă - politic și economic, în care niciun cetățean să nu se simtă lăsat în urmă!

Uniți într-o Românie respectată pe plan extern, care să-și apere cu tărie interesele!

Uniți putem privi cu încredere spre viitor, conștienți că putem depăși orice provocare atunci când suntem solidari!

La mulți ani, dragi români! La mulți ani, România!

\*

Reuniune de lucru pe teme din domeniul sănătății și asistenței sociale

Reprezentanți din Ministerul Finanțelor, Ministerul Muncii și Solidarității Sociale și Ministerul Sănătății s-au reunit astăzi, la Palatul Victoria, în cadrul unei reuniuni de lucru pe teme din domeniul sănătății și asistenței sociale, coordonată de consilierii de stat în Cancelaria Prim-Ministrului Carmen Orban și Minel Ivașcu.

Cu acest prilej, au fost evaluate mai multe scenarii posibile pentru soluționarea revendicărilor comunicate de reprezentanții Federației Sanitas după discuția avută recent și cu prim-ministrul Marcel Ciolacu.

În urma reuniunii de astăzi de la Palatul Victoria, s-a decis ca în cursul zilei de luni, 29 ianuarie, să aibă loc o nouă reuniune a grupului de lucru în care reprezentanții celor trei ministere să prezinte o analiză a anvelopei salariale și a necesarului de personal din sănătate, aceste date urmând să reprezinte baza de discuții la o întâlnire ulterioară cu reprezentanții sindicali din domeniu.

\*

Declarații susținute de prim-ministrul Marcel Ciolacu după consultările de la Ministerul Afacerilor Interne

Marcel Ciolacu: În decursul celor 30 de ani de democrație, între civili și militari, multe dintre drepturi s-au uniformizat. Avem un deficit de personal în zona Ministerului Apărării, a Ministerului de Interne. E normal ca Guvernul să se preocupe ca aceste meserii să devină din nou atractive, nu numai prin ceea ce fac, dar și prin beneficiile concrete pe care le au. Toată discuția pe care am avut-o cu sindicatele, dar și cu conducerea Ministerului de Interne, împreună cu domnul ministru, a avut la bază acest principiu. De aici vom vedea măsurile pe care le vom lua împreună, repet, care vor viza și ANP-ul și Ministerul Apărării, astfel încât să aducem din nou atractivitatea pentru aceste ocupații.

Reporter: Dar le-ați promis ceva în întâlnirea de astăzi?

Marcel Ciolacu: Din disponibilitatea totală, în continuare, mai multe. Și aici, aș vrea și pe domnul ministru să-l las să detalieze. Acest an are alocate de trei ori mai multe investiții față de anul trecut. Deci, lucrurile trebuie să meargă în paralel, trebuie să fie o coerență. Nu se poate ca tot bugetul Ministerului de Interne - 93% din buget, cum era acum câțiva ani - să fie direcționat către pensii și salarii. Trebuie creat un echilibru între investiții, în infrastructura. În interiorul Ministerului de Interne, provocările sunt cu totul altele. Știm și noi că lumea se schimbă, suntem într-o dinamică foarte mare. Digitalizarea a unit foarte mult./.../ Și nu în ultimul rând, am convenit, totuși, și niște principii în ceea ce privește reforma.

Reporter: De ce credeți că nu mai sunt atractive aceste meserii?

Marcel Ciolacu: Tocmai v-am explicat, fiindcă anumite drepturi se regăsesc și la alte categorii ocupaționale.

Reporter: V-au cerut salarii mai mari, astăzi, în întâlnire?

Marcel Ciolacu: Nu, a fost o discuție de principiu și le mulțumesc foarte mult pentru toată deschiderea. A fost o discuție, o îngrijorare în ceea ce privește categoria ocupațională. E, repet, pentru prima oară când vorbim de investiții majore în interiorul Ministerului de Interne și mă bucur că domnul ministru, la construcția bugetului, s-a preocupat foarte mult de acest aspect, dar toate lucrurile se vor discuta.

Reporter: Și, totuși, cum a rămas? Pentru că polițiștii au amenințat cu proteste.

Marcel Ciolacu: Eu cred că am intrat într-o logică de discuții.

Reporter: Și despre celelalte proteste? Pentru că în ciuda măsurilor anunțate de dumneavoastră, în continuare se protestează.

Marcel Ciolacu: Vă rog frumos! Am anunțat public. Am toată disponibilitatea de a sta cu toată lumea de vorbă. Ce am reușit eu, împreună cu colegii mei, fiindcă niciodată nu poți să faci ceva singur, împreună cu ministrul de finanțe, am reușit un echilibru macroeconomic al României, foarte important, în contextul pe care îl vedem cu toții, în contextul în care aproape 14 state din 27 ale Uniunii Europene au intrat pe deficit excesiv. Cu adevărat, pe niciunul nu l-a dus capul să ducă la 9,2 (din PIB) deficitul bugetar, cum ne-a dus capul în România și de aceea și provocările noastre sunt mai mari. Dar, în acest context, normal că primul și primul lucru, cel mai important lucru este dialogul.

Reporter: ...fermierii care protestează?

Marcel Ciolacu: Nu știu la care vă referiți.

Reporter: La agricultori şi la transportatori.

Marcel Ciolacu: De exemplu, cu domnul Constantin m-am întâlnit. Știu că transportatorii au astăzi întâlnire cu domnul Grindeanu. Ştiu că ministrul Barbu, ieri, spre seară, s-a întors de la Cluj, a avut întâlnire cu fermierii de la Mureș, de la Cluj, de la Bihor și au închis toate problemele pe care le aveau, unde mai existau anumite discuţii.

Reporter: Credeți că este ceva politic?

Marcel Ciolacu: Eu cred că sunt niște nemulțumiri acumulate, o lipsă de dialog mai aplicat, fiindcă dacă vă uitați la revendicări, nu sunt niște lucruri spectaculoase. Sunt lucruri care s-au strâns în timp. E adevărat că nu mai sunt câștigurile care au fost de acum doi ani. Au fost cumpărate inputurile scump, marfa, producția agricolă s-a vândut mai ieftin. Investițiile pe care mi le doresc eu, mai ales în zona de procesare a produselor alimentare, va dura până când ele se declanșează. Ne-am bugetat, dar repet, prin dialog vom închide.

Reporter: Demisia comisarului european...

Marcel Ciolacu: Nu a cerut. Am vorbit și cu doamna Luminița Odobescu. Am transmis foarte clar, domnul ministru a spus foarte clar: dacă nu suntem în stare niciunul, ne dăm cu toții demisia, în frunte cu comisarul european. Acum, pentru câteva luni, nu e un capăt de țară să cerem demisia cuiva. Știu că am avut și noi un comisar pe agricultură, puteți să-l întrebaţi. Eu nu-mi aduc aminte de nimic notabil referitor la ce s-a întâmplat în acea perioadă. Dar, poate îl întrebaţi. Vă las cu domnul ministru.

Reporter: Din discuția cu poliţiştii de astăzi, ce ați concluzionat, ce măsuri veți lua?

Marcel Ciolacu: Eu v-am spus principiile unde vom acţiona. Vă mulțumesc mult!

\*

Declarații comune de presă susținute de prim-ministrul României, Marcel Ciolacu, și prim-ministrul Republicii Socialiste Vietnam, Pham Minh Chinh

**Premierul Marcel Ciolacu: Împreună cu prim-ministrul vietnamez am convenit un set de obiective pentru amplificarea schimburilor comerciale și facilitarea investițiilor în proiecte de interes comun**

Premierul Marcel Ciolacu a avut astăzi consultări tete-a-tete și în plenul delegațiilor guvernamentale cu prim-ministrul Republicii Socialiste Vietnam, Pham Minh Chinh, aflat în vizită oficială în România. Prim-miniștrii celor două state au participat la ceremonia de semnare a unor documente bilaterale și la Forumul Economic România-Vietnam.

”Îmi face o deosebită plăcere să vă găzduim în București, orașul în care ați absolvit studiile universitare și unde v-ați început cariera profesională, în cadrul Ambasadei Vietnamului. Sunteți un prieten apropiat al țării noastre, iar faptul că astăzi vă însoțește o delegație însemnată de miniștri, oameni de afaceri și reprezentanți ai autorităților locale transmite un mesaj extrem de puternic privind dimensiunea relațiilor dintre statele noastre”, a afirmat premierul Marcel Ciolacu.

Cooperarea economică a reprezentat o componentă importantă a vizitei oficiale în România a prim-ministrului vietnamez. În acest context, prim-ministrul Ciolacu a subliniat că România are capacitatea să devină principalul partener al Republicii Socialiste Vietnam pentru accesul comercial pe piața europeană, având în vedere avantajul competitiv, poziția geostrategică de poartă către întreg continentul european, precum și decizia recentă privind admiterea cu frontierele aeriene și maritime în Spațiul Schengen.

”Am convenit un set de obiective deosebite pentru amplificarea schimburilor comerciale și pentru facilitarea investițiilor în proiecte de interes comun. Suntem hotărâți să vizăm o creștere constantă a comerțului bilateral, care să ducă la dublarea volumului până în anul 2030. Doar încurajând un număr cât mai mare de firme românești și vietnameze să fie prezente pe piețele celor două țări, putem avansa spre alt obiectiv central bilateral: sprijinirea accesului întreprinderilor din domenii economice de interes la piețele terțe. Evident, interesul nostru esențial este să asigurăm un acces cât mai larg produselor românești de calitate pe piața vietnameză”, a subliniat premierul Marcel Ciolacu, în cadrul Forumului Economic România-Vietnam.

Agricultura și industria farmaceutică sunt două domenii strategice discutate, de asemenea, în cadrul întrevederii bilaterale. Prim-ministrul Ciolacu a propus accelerarea procedurilor pentru certificarea la import a produselor agroalimentare din România, facilitarea reînnoirii sau acordarea autorizațiilor de introducere pe piață pentru produsele farmaceutice românești, precum și un parteneriat cu Antibiotice Iași pentru distribuția produselor companiei românești pe piața vietnameză.

De asemenea, prim-ministrul Marcel Ciolacu a mulțumit pentru donația de vaccinuri împotriva pestei porcine, adăugând că își dorește să implementăm și în România, prin Institutul Cantacuzino, noua tehnologie.

La rândul său, prim-ministrul Republicii Socialiste Vietnam, Pham Minh Chinh, a mulțumit României pentru ajutorul oferit în cei aproape 75 de ani de relații bilaterale. ”Vizita în România transmite mesajul că ne dorim să impulsionăm relația noastră, să fie mai profundă, eficientă și de substanță și, în același timp, să avem o cooperare în domenii noi precum dezvoltarea durabilă, sustenabilă, pentru pace în lume și în regiune”, a declarat premierul vietnamez.

În contextul vizitei oficiale în România a prim-ministrului Republicii Socialiste Vietnam a avut loc schimbul a 15 documente de cooperare semnate între instituții de învățământ universitar din cele două țări și au fost semnate documente bilaterale cu impact în domeniul economic și cultural.

Mai multe informații privind întrevederile oficiale și participarea celor doi prim-miniștri la Forumul Economic România-Vietnam pot fi consultate aici:

<https://gov.ro/ro/stiri/declaratii-comune-de-presa-sustinute-de-prim-ministrul-romaniei-marcel-ciolacu-i-prim-ministrul-republicii-socialiste-vietnam-pham-minh-chinh>

<https://gov.ro/ro/stiri/participarea-prim-ministrului-marcel-ciolacu-alaturi-de-prim-ministrul-republicii-socialiste-vietnam-pham-minh-chinh-la-forumul-economic-romania-vietnam>

Sursa: Guvernul României - <https://gov.ro/ro/media/comunicate>

🏵🏵🏵

Informaţie Europeană

|  |  |
| --- | --- |
| Logoul Consiliului UE și al președinției belgiene | **Președinția belgiană a Consiliului UE**  **1 ianuarie - 30 iunie 2024**  Sub deviza „Protejăm. Consolidăm. Pregătim.” Belgia se va axa pe șase domenii tematice pentru lucrările sale din timpul președinției:   * apărarea **statului de drept**, a **democrației** și a **unității** * consolidarea **competitivității** noastre * urmărirea unei **tranziții verzi și juste** * consolidarea **agendei** noastre **sociale și de sănătate** * protejarea **oamenilor** și a **frontierelor** * promovarea unei **Europe cu rol semnificativ în lume**   ***Belgia preia președinția Consiliului într-o perioadă dificilă. Este o adevărată onoare, dar și o responsabilitate. Evoluția Uniunii Europene nu a fost niciodată liniară. De multe ori, cele mai mari progrese s-au înfăptuit în momentele cele mai dificile. -*** *Alexander De Croo, prim-ministrul Belgiei, prezentarea priorităților politice ale președinției belgiene, 8 decembrie 2023*  Belgia va prelua președinția prin rotație a Consiliului pentru a 13-a oară; continuarea lucrărilor președinției anterioare (Spania) înainte de a preda ștafeta viitoarei președinții (Ungaria).  [Site-ul președinției belgiene](https://belgian-presidency.consilium.europa.eu/)  [Prioritățile președinției belgiene](https://belgian-presidency.consilium.europa.eu/en/programme/priorities/)  [Programul președinției belgiene](https://belgian-presidency.consilium.europa.eu/en/programme/the-belgian-presidency-programme/) |

🏵🏵🏵

NOUTĂȚI – Informații UTILE

Programul Sănătate: Răspunsurile la observațiile din perioada de consultare pentru ghidul privind implementarea, asigurarea și controlul calității programului de screening pentru cancer colorectal – etapa I

Autoritatea de Management pentru Programul Sănătate a publicat marți, 23 ianuarie 2024, răspunsurile la observațiile, propunerile și întrebările primite în perioada de consultare publică (20 decembrie 2023 – 16 ianuarie 2024) în privința conținutului Ghidului solicitantului pentru Apelul de proiecte: „Măsuri sistemice de implementare, asigurare și control al calității programului de screening pentru cancer colorectal – etapa I”.

**Documente**

[Programul Sănătate- Răspunsuri.pdf](https://www.fonduri-structurale.ro/descarca-document/66011)

Sursa: MIPE

\*

Localități din 21 de județe primesc finanțare pentru 52 de noi investiții în infrastructura rutieră și tehnico-edilitară

Ministrul Adrian-Ioan Veștea a semnat 52 de noi contracte de finanțare prin Programul Național de Investiții „Anghel Saligny”, în valoare totală de 445.553.504,67 de lei.

Contractele, semnate împreună cu o parte dintre beneficiarii proiectelor, vizează atât modernizarea infrastructurii rutiere, cât și înființarea sau extinderea sistemelor de alimentare cu apă potabilă, a rețelelor de canalizare menajeră și a stațiilor de epurare.

| **UAT** | **Denumire obiectiv de investiţii** | **Suma alocată** |
| --- | --- | --- |
| Hunedoara | Reabilitare sistem rutier în municipiul Hunedoara, judeţul Hunedoara - strada Spiru Haret | 528.066,39 |
| Hunedoara | Reabilitare sistem rutier în municipiul Hunedoara, judeţul Hunedoara - strada Costache Negruzzi | 376.777,75 |
| Hunedoara | Reabilitare sistem rutier în municipiul Hunedoara, judeţul Hunedoara - strada Timotei Cipariu | 401.895,96 |
| Hunedoara | Reabilitare sistem rutier în municipiul Hunedoara, judeţul Hunedoara - strada Doinei | 310.800,19 |
| Hunedoara | Reabilitare sistem rutier în municipiul Hunedoara, judeţul Hunedoara – aleea Constructorului | 202.876,75 |
| Hunedoara | Reabilitare sistem rutier în municipiul Hunedoara, judeţul Hunedoara - aleea Crinilor | 101.146,66 |
| Hunedoara | Reabilitare sistem rutier în municipiul Hunedoara, judeţul Hunedoara - strada Viilor | 680.096,16 |
| Hunedoara | Reabilitare sistem rutier în municipiul Hunedoara, judeţul Hunedoara – aleea Retezat | 222.085,92 |
| Hunedoara | Reabilitare sistem rutier în municipiul Hunedoara, judeţul Hunedoara – strada Dr. Ştefan Stincă | 248.161,12 |
| Hunedoara | Reabilitare sistem rutier în municipiul Hunedoara, judeţul Hunedoara - aleea Pădurii | 557.913,06 |
| Hunedoara | Reabilitare sistem rutier în municipiul Hunedoara, judeţul Hunedoara - strada Pădurii | 932.155,59 |
| Hunedoara | Reabilitare sistem rutier în municipiul Hunedoara, judeţul Hunedoara – drum vicinal Pestișu Mare - tronson 1 | 1.982.577,77 |
| Hunedoara | Reabilitare sistem rutier în municipiul Hunedoara, judeţul Hunedoara - strada Cărpiniș | 206.589,22 |
| Hunedoara | Reabilitare sistem rutier în municipiul Hunedoara, judeţul Hunedoara – aleea Zorilor | 568.055,13 |
| Hunedoara | Reabilitare sistem rutier în municipiul Hunedoara, judeţul Hunedoara – strada Alexandru Odobescu | 360.858,23 |
| Hunedoara | Reabilitare sistem rutier în municipiul Hunedoara, judeţul Hunedoara – aleea Drum Nou | 202.876,75 |
| Hunedoara | Reabilitare sistem rutier în municipiul Hunedoara, judeţul Hunedoara – drum vicinal Pestișu Mare | 242.140,91 |

**Documente**

[Lista contractelor semnate.xlsx](https://www.fonduri-structurale.ro/descarca-document/65996)

Sursa: MDLPA

\*

Eveniment de informare privind cel de-al doilea apel de proiecte pe Programul pentru Regiunea Dunării 2021-2027

Ministerul Dezvoltării, Lucrărilor Publice și Administrației, în calitate de Autoritate Națională și Punct Național de Contact pentru Programul Transnațional Dunărea și succesorul acestuia - Danube Region Programme (Programul pentru Regiunea Dunării) 2021-2027 organizează în data de 31 ianuarie 2024, online, o sesiune de informare privind desfășurarea celui de-al doilea apel de proiecte finanțat prin Danube Region Programme.

Sesiunea de informare este adresată potențialilor beneficiari ai programului (autorități publice naționale/regionale/locale, insituții de drept public sau privat, societăți comerciale etc.) și vizează în principal informarea acestora cu privire la oportunitățile oferite de noul program de cooperare transnațională (Danube Region Programme), precum și la condițiile de finanțare oferite de cel de-al doilea apel de propuneri de proiecte.

Cel de-al doilea apel de propuneri de proiecte a fost lansat în data de 27 noiembrie 2023, va rămâne deschis până în data de 29 martie 2024, și are un buget alocat de 3.600.000,00 euro fonduri INTERREG.

Temele dezbătute în cadrul acestor sesiuni urmăresc familiarizarea potențialilor beneficiari cu Danube Region Programme, precum și cu termenii și condițiile Manualului Aplicantului pentru acest apel de propuneri de proiecte, elaborarea și scrierea proiectelor și aspecte privind acordarea cofinanțării naționale.

Danube Region Programme (Programul pentru Regiunea Dunării) 2021-2027 finanțează proiecte ce privesc integrarea politicilor din domeniile selectate în macroregiunea Dunării, prin proiecte ce beneficiază de un parteneriat transnațional extins, în conformitate cu prevederile comunitare şi în strânsă legătură cu obiectivele Strategiei UE pentru Regiunea Dunării (SUERD).

Persoanele interesate să participe la eveniment sunt rugate să se înscrie prin intermediul formularului disponibil [***aici***](https://forms.gle/twVpQEkuD6TVKg7J7) sau printr-un e-mail la adresele: alina.mihalache@mdlpa.gov.ro ori camelia.nitulescu@mdlpa.gov.ro.

Evenimentul se va desfășura pe platforma ZOOM, iar participanții înregistrați vor primi un link de acces înainte de eveniment.

Sursa: MDLPA

\*

Până la finalul acestei luni pot fi depuse cererile de premiere în cadrul Galei Cercetării Românești – Ediția 2024

Ministerul Cercetării, Inovării și Digitalizării a anunțat lansarea competiției pentru Gala Cercetării Românești – Ediția 2024, evenimentul care recunoaște și premiază excelența în cercetare.

„Gala Cercetării Românești este o inițiativă prin care promovăm rezultatele cercetătorilor români în societate. Pentru prima dată, vom recompensa și financiar cele mai importante 11 proiecte de știință și tehnologie generate de cercetătorii de elită ai României. Vom acorda premii totale de 3,3 milioane de lei pentru contribuții substanțiale în domenii precum informatică, medicină, biotehnologii sau fizică”, a precizat ministrul Cercetării, Bogdan Ivan.

Cele 11 domenii științifice pentru care se acordă premiile de câte 300.000 de lei, prevăzute de HG nr. 526/2023, sunt:

* Științe inginerești – Premiul “Henri Coandă”;
* Matematică și informatică – Premiul “Grigore Constantin Moisil“;
* Științele pământului, mediu și schimbări climatice – Premiul “Grigore Cobălcescu”;
* Științele vieții – Premiul “George Emil Palade”;
* Chimie – Premiul “Raluca Rîpan”;
* Energie și materiale avansate – Premiul “Nicolae Vasilescu Karpen”;
* Fizică – Premiul “Șerban Țițeica”;
* Biotehnologii – Premiul “Gheorghe Ionescu-Șișești”;
* Științe umaniste – Premiul “Dimitrie Cantemir”;
* Medicină – Premiul “Ana Aslan”;
* Științe sociale și economie – Premiul “Mattei Dogan”.

Calendarul competiției este:

* Depunerea cererilor de premiere: 18.01.2024 – 31.01.2024;
* Publicarea rezultatelor privind eligibilitatea: 07.02.2024;
* Primirea contestațiilor privind eligibilitatea: 08-09.02.2024, ora 16:00;
* Publicarea rezultatelor finale privind eligibilitatea: 12.02.2024;
* Evaluarea cererilor de premiere: 12.02.2024 – 22.02.2024;
* Publicarea listei finale a premianților pentru fiecare domeniu: 23.02.2024;
* Desfășurarea ”Galei Cercetării Românești”: 27.02.2024, ora 18:30, Opera Națională București.

Selecția premianților Galei se realizează în baza unei proceduri de evaluare a cererilor de premiere, desfășurată în două etape:

* selectarea cererilor de premiere în baza unor indicatori cantitativi în vederea evaluării calitative;
* evaluarea calitativă a cererilor de premiere care au depășit etapa de selectare.

Sunt selectate pentru evaluarea calitativă cererile care îndeplinesc cel puțin 3 dintre cei 6 indicatori detaliați în Regulamentul de Organizare și Funcționare.

Detaliile despre program, Regulamentul de Organizare și Funcționare, precum și condițiile de eligibilitate sunt disponibile [***aici***](https://www.mcid.gov.ro/gala-cercetarii-romanesti/)***.***

Cererile de înscriere se transmit, exclusiv în format electronic, la adresa de e-mail: [galacercetarii@mcid.gov.ro](mailto:galacercetarii@mcid.gov.ro).

Comisiile de evaluare vor fi formate din experți propuși de către Prezidiul Academiei Române, Consiliul Național al Cercetării Științifice, Colegiul Consultativ pentru Cercetare-Dezvoltare și Inovare și Consiliul Național al Rectorilor.

Sunt acceptate spre selectare și evaluare calitativă doar cererile de premiere depuse de către cercetători având afiliere instituțională în România.

Programul “Gala Cercetării Românești” este organizat anual de către Ministerul Cercetării, Inovării și Digitalizării, conform prevederilor Hotărârii Guvernului nr. 526/2023 privind aprobarea programului ”Gala Cercetării Românești”, cu modificările și completările ulterioare și a OMCID 21382/2023 privind aprobarea Regulamentului de Organizare și Funcționare a Programului „Gala Cercetării Românești”.

Sursa: MCID

\*

PEO: Lista intermediară a proiectelor aprobate pe apelul destinat consolidării dialogului social și a parteneriatelor pentru ocupare și formare III – Organizațiile societății civile

Autoritatea de Management pentru Programul Educație și Ocupare (PEO) 2021 – 2027 a publicat ieri, 22 ianuarie 2024, listele intermediare ale proiectelor aprobate în etapa de evaluare tehnică și financiară calitativă pentru apelurile „Consolidarea dialogului social și a parteneriatelor pentru ocupare și formare III – Organizațiile societății civile”, Regiunea București-Ilfov și Regiuni mai puțin dezvoltate.

**PEO/56/PEO\_P1/OP4/ESO4.2/PEO\_A7 - București-Ilfov**

**PEO/48/PEO\_P1/OP4/ESO4.2/PEO\_A7 - Regiuni mai puțin dezvoltate**

Potrivit MIPE, începând cu data anunțului, solicitanții vor primi, prin sistemul electronic MySMIS 2021+ Notificarea cu privire la rezultatul evaluării tehnice și financiare calitative.

Solicitantul poate contesta rezultatul evaluării cererii lui de finanțare o singură dată pentru fiecare etapă. Contestațiile se vor depune de solicitant în sistemul MySMIS 2021+ în termenul precizat în cadrul notificării privind rezultatul verificării tehnice și financiare calitative.

**Documente**

[PEO\_Lista\_proiecte aprobate\_Bucuresti-Ilfov.pdf](https://www.fonduri-structurale.ro/descarca-document/65969)

[PEO\_Lista\_proiecte rezerva\_Bucuresti-Ilfov.pdf](https://www.fonduri-structurale.ro/descarca-document/65970)

[PEO\_Lista\_proiecte aprobate\_Regiuni mai putin dezvoltate.pdf](https://www.fonduri-structurale.ro/descarca-document/65972)

[PEO\_Lista\_proiecte rezerva\_Regiuni mai putin dezvoltate.pdf](https://www.fonduri-structurale.ro/descarca-document/65971)

Sursa: MIPE

\*

AFM: Aplicația Programului Casa Verde Fotovoltaice a fost deblocată!

Administrația Fondului pentru Mediu a anunțat luni, 22 ianuarie 2024, faptul că aplicația Programului privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum și livrării surplusului în rețeaua națională – Casa Verde Fotovoltaice se va debloca începând cu data de marți, 23.01.2024.

Astfel, începând de astăzi, ora 10.00, solicitanții care nu au selectat un instalator până la data suspendării Programului, au la dispoziție un termen de maximum 90 zile pentru selectarea unui instalator validat, prin intermediul aplicaţiei puse la dispoziție de AFM la adresa www.afm.ro. În cadrul aplicației va fi disponibilă lista completă a instalatorilor validați de către Administrația Fondului pentru Mediu.

În acest termen, instalatorii selectați au obligația efectuării analizei documentelor încărcate de solicitant precum și aprobarea solicitanţilor eligibili, în condițiile și termenele stabilite prin Ghidul de finanțare a Programului privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum şi livrării surplusului în reţeaua naţională, aprobat prin Ordinul ministrului mediului, apelor și pădurilor nr. 1063/2023.

În cazul solicitărilor de revenire în statusul „în verificare conformitate și eligibilitate”, determinate de rezoluția eronată aplicată de instalatori în aplicație, în urma analizei documentelor încărcate de solicitant, se stabilește un termen de maximum 5 zile calculate de la data de 23.01.2024, în cadrul căruia instalatorii sunt obligați să remedieze aceste situații.

Sursa: AFM

\*

AFIR: 3.761 de cereri de finanțare depuse pe apelul privind instalarea tinerilor fermieri

AFIR a anunțat luni, 22 ianuarie 2024, închiderea sesiuni de primire proiecte aferente intervenției DR-30 Sprijin pentru instalarea tinerilor fermieri, componenta națională din cadrul Planului Strategic pentru Politica Agricolă Comună 2023 – 2027 (PS PAC 2027).

Conform comunicatului oficial, în perioada 2 noiembrie – 19 ianuarie 2024, AFIR a primit 3.761 de cereri de finanțare depuse de tinerii fermieri prin DR-30, componenta națională. Valoarea totală a solicitărilor de finanțare depuse on-line este de 263,27 milioane de euro. Astfel, procentul depunerilor a ajuns la 150,05% din alocarea stabilită.

AFIR a reamintit că termenul limită din anunțul de lansare a sesiunii era 31 ianuarie 2024, ora 16:00, iar alocarea stabilită pentru această sesiune a fost de 175,5 milioane de euro.

Sursa: AFIR

🏵🏵🏵

**Consultări Publice**

Programul „Săptămâna verde” dedicat unităților de învățământ, lansat în consultare publică!

Ministerul Mediului, Apelor și Pădurilor (MMAP) a lansat în consultare publică proiectul de Hotărâre de Guvern pentru aprobarea finanțării din Fondul pentru mediu a Programului „Săptămâna verde”.

Proiectul propune acordarea sumei de 100.000 mii lei, sub formă de finanțare nerambursabilă, prin Administrația Fondului pentru Mediu (AFM), pentru realizarea acţiunilor multianuale, necesare Programului „Săptămâna verde”, derulat de Ministerul Educației, prin unitățile de învățământ preuniversitar de stat, pe parcursul anilor 2024 și 2025.

„Așa cum știți, în noiembrie 2023, am creat cadrul legal pentru finanțarea activităților Programului «Săptămâna verde». Chiar dacă multe școli au organizat «Săptămâna verde» în primul modul al acestui an școlar, proiectul prevede finanțarea, inclusiv pentru anul viitor, astfel încât banii să ajungă la cât mai mulți dintre copiii, în special din mediul rural, care nu își permit să desfășoare în mod corespunzător activitățile de multe ori costisitoare, deoarece presupun deplasarea la diferite instituţii, în arii naturale protejate, la muzee sau în parcuri, și pe care nu întotdeauna părinţii le pot achita.”, a declarat ministrul Mircea Fechet.

Cetățenii și instituțiile interesate pot transmite opinii/propuneri/sugestii, în termen de 10 zile lucrătoare de la data publicării, la Ministerul Mediului, Apelor și Pădurilor, Direcția Comunicare.

Persoana de contact este Adriana Anghel, consilier superior, Direcția Comunicare, telefon: 021-408 9605, e-mail: adriana.anghel@mmediu.ro.

**Documente**

[HG Săptămâna Verde.zip](https://www.fonduri-structurale.ro/descarca-document/65982)

Sursa: MMAP

🏵🏵🏵

PNRR

**Instrucțiuni aferente finanțărilor din Planul Național de Redresare și Reziliență**

Ministerul Investițiilor și Proiectelor Europene a publicat marți, 23 ianuarie 2024, următoarele instrucțiuni din cadrul Planului Național de Redresare și Reziliență:

* ***Instrucțiunea nr. 2*** privind derularea etapei de avizare a ghidurilor specifice și a schemelor de ajutor de stat/de minimis și a etapei de urmărire a procesului de evaluare, selecție și contractare a proiectelor finanțate în cadrul PNRR;
* ***Instrucțiunea nr. 3*** privind cuantumul sumelor ce vor fi solicitate a fi transferate de către coordonatorii de reforme și/sau investiții;
* ***Instrucțiunea nr. 4*** privind elaborarea, avizarea și transmiterea Notei Sinteză (Cover Note);
* ***Instrucțiunea nr. 5*** privind aplicabilitatea prevederilor Manualului de Identitate Vizuală;
* ***Instrucțiunea nr. 6*** referitoare la obținerea unor date și informații privind verificarea ex-ante a beneficiarului real al destinatarului fondurilor din cadrul PNRR pentru procedurile de achiziție publică;
* ***Instrucțiunea nr. 7*** privind lista de verificare a neregulilor grave și a dublei finanțări din cadrul PNRR;
* ***Instrucțiunea nr. 8*** privind utilizarea economiilor din buget în vederea atingerii țintelor din PNRR;
* ***Instrucțiunea nr. 9*** privind verificările efectuate în vederea evitării conflictului de interese;
* ***Instrucțiunea nr. 10*** privind modul de utilizare a instrumentului de autoevaluare a riscului de fraudă;
* ***Instrucțiunea nr. 11*** privind punerea în aplicare a legislației UE și naționale privind protecția avertizorilor în interes public.

**Documente**

[Instrucțiunea nr. 2.pdf](https://www.fonduri-structurale.ro/descarca-document/65999)

[Instrucțiunea nr. 3.pdf](https://www.fonduri-structurale.ro/descarca-document/66000)

[Instrucțiunea nr.4.zip](https://www.fonduri-structurale.ro/descarca-document/66001)

[Instrucțiunea nr. 5.pdf](https://www.fonduri-structurale.ro/descarca-document/66002)

[Instrucțiunea nr. 6.zip](https://www.fonduri-structurale.ro/descarca-document/66003)

[Instrucțiunea nr. 7.zip](https://www.fonduri-structurale.ro/descarca-document/66004)

[Instrucțiunea nr. 8.pdf](https://www.fonduri-structurale.ro/descarca-document/66005)

[Instrucțiunea nr. 9.pdf](https://www.fonduri-structurale.ro/descarca-document/66006)

[Instrucțiunea nr. 10.zip](https://www.fonduri-structurale.ro/descarca-document/66007)

[Instrucțiunea nr. 11.zip](https://www.fonduri-structurale.ro/descarca-document/66008)

***Sursa: MIPE***

\*

Calendarul actualizat privind lansările de apeluri din cadrul PNRR

Ministerul Investițiilor și Proiectelor Europene a publicat marți, 23 ianuarie 2024, calendarul apelurilor PNRR, actualizat la data de 17 ianuarie 2024.

**Documente**

[Calendarul apelurilor actualizat la data de 17.01.2024.xlsx](https://www.fonduri-structurale.ro/descarca-document/65995)

ursa: MIPE

🏵🏵🏵

Apeluri – Finanțări

Înscrieri deschise pentru Concursul naţional de proiecte de tineret și studenți!

Ministerul Familiei, Tineretului și Egalității de Șanse- MFTEȘ organizează, în perioada 15 ianuarie 2024 – 03 noiembrie 2024, Concursul naţional de proiecte de tineret și studenți, în baza Ordinului Ministrului Familiei, Tineretului și Egalității de Șanse nr. 21108/29.12.2023 și a Legii nr 350/ 02.12.2005 privind regimul finanțărilor nerambursabile din fonduri publice alocate pentru activități nonprofit de interes general.

Bugetul total alocat Concursului naţional de proiecte de tineret și studenți este de 3.000.000 lei, repartizat pentru linia de finanțare destinată proiectelor de tineret în valoare de 1.500.000 lei și pentru linia de finanțare destinată proiectelor studențești 1.500.000 lei, cu o limită maximă pe proiect de 150.000 lei.

Pentru Concursul național de proiecte de tineret și studenți în anul 2024 prioritățile sunt următoarele:

* P1: Consultarea tinerilor în procesul de luare a deciziilor;
* P2: Dezvoltarea responsabilității sociale și individuale a tinerilor și facilitarea accesului egal al tinerilor la drepturi;
* P3: Crearea și susținerea de oportunități pentru tinerii din zonele rurale;
* P4: Dezvoltarea competențelor tinerilor corelate cu dimensiunea de mediu a dezvoltării durabile;
* P5: Dezvoltarea competențelor necesare pentru o mai bună incluziune socială şi inserție profesională, în special a competențelor digitale;
* P6: Dezvoltarea competențelor culturale prin organizarea de evenimente în domeniile creative și culturale dedicate tinerilor.

Termenul limită de depunere este 15 februarie 2024.

Sursa: MFTES

\*

PCIDIF: Schema de ajutor de minimis privind digitalizarea sectorului culturii scrise a fost aprobată

Autoritatea de Management pentru Programul Creștere Inteligentă, Digitalizare și Instrumente Financiare 2021-2027 din cadrul Ministerului Investițiilor și Proiectelor Europene a anunțat joi, 25 ianuarie 2024, publicarea în Monitorul Oficial al României nr. 59/23.01.2024, ***Partea I a Ordinului MIPE nr. 127/15.01.2024*** privind aprobarea ***Schemei de ajutor de minimis*** „Digitalizarea sectorului culturii scrise prin creșterea volumului de carte realizat în format electronic și mobilizarea de noi audiențe prin utilizarea instrumentelor digitale”aferentă Acțiunea 3.1 – Creșterea rolului culturii în societate prin valorificarea avantajelor digitalizării, Măsura 3 – Creșterea consumului de carte și mobilizarea de noi audiențe prin utilizarea instrumentelor digitale, Prioritate 3 – Transformarea digitală și furnizarea de servicii îmbunătățite în sectorul cultural, Obiectiv specific: RSO4.6. Creșterea rolului culturii și al turismului durabil în dezvoltarea economică, incluziunea socială și inovarea socială.

**Documente**

[Partea I a Ordinului MIPE nr. 127 din 15.01.202.pdf](https://www.fonduri-structurale.ro/descarca-document/66009)

[Schema de ajutor de minimis - Digitalizarea sectorului culturii scrise.pdf](https://www.fonduri-structurale.ro/descarca-document/66010)

Sursa: MIPE

\*

UEFISCDI: Noi competiții deschise în cadrul Planului Naţional de Cercetare-Dezvoltare şi Inovare

UEFISCDI a anunțat deschiderea următoarele două competiții în cadrul Planului Naţional de Cercetare-Dezvoltare şi Inovare pentru perioada 2022 - 2027 (PNCDI IV):

***1. Competiţia pentru instrumentul de finanţare „Proiect experimental demonstrativ (PED)"***

Propunerea de proiect poate fi depusă de o organizație de cercetare (de drept public sau privat), împreună cu o întreprindere care derulează activități de cercetare-dezvoltare și prezintă un concept formulat de tehnologie/demonstrator experimental de laborator cu un nivel de maturitate tehnologică TRL 2/3 ce se concretizează într-un demonstrator experimental de laborator/tehnologie validată în laborator cu un nivel de maturitate tehnologică TRL 3/4.

Finanțarea de la bugetul de stat acordată pentru un proiect este de max. 750.000 lei, cu respectarea schemei de ajutor de stat aprobată în acest sens.

Propunerile de proiecte se depun prin intermediul platformei on-line www.uefiscdi-direct.ro, nefiind necesară depunerea şi în format tipărit.

Termenul limită de depunere este 15 februarie 2024, ora 16:00.

***2. Competiția pentru instrumentul de finanțare „Proiect de transfer la operatorul economic”***

Propunerea de proiect poate fi depusă de o întreprindere, în sensul legislației în vigoare din domeniul ajutorului de stat, care are în obiectul său de activitate cercetarea și dezvoltarea, în parteneriat cu cel puţin o organizaţie de cercetare (de drept public sau privat). Se pornește de la o tehnologie validată în condiţii de laborator/relevante de funcţionare (TRL 4/5), pentru a se ajunge la o tehnologie demonstrată din punct de vedere al funcţionalităţii în mediul industrial (TRL 6).

Finanțarea de la bugetul de stat acordată pentru un proiect este de max. 1.500.000 lei, cu respectarea schemei de ajutor de stat aprobată în acest sens.

Propunerile de proiecte se depun prin intermediul platformei on-line www.uefiscdi-direct.ro nefiind necesară depunerea şi în format tipărit.

Termenul limită de depunere este 16 februarie 2024, ora 16:00.

Sursa: UEFISCDI

\*

Programul Asistenţă Tehnică: S-au lansat 2 apeluri de proiecte pentru autoritățile și instituțiile implicate în gestionarea fondurilor pentru 2021-2027

Autoritatea de Management pentru Programul Asistență Tehnică 2021-2027 a publicat luni, 22 ianuarie 2024, următoarele ghiduri:

***Ghidul solicitantului – condiții specifice de accesare a fondurilor din Programul Asistenţă Tehnică 2021-2027, Prioritatea 1- Asigurarea funcționării sistemului de coordonare şi control al fondurilor FEDR, FC, FSE+, FTJ şi gestionarea programelor***

Solicitanții eligibili:

* Ministerul Investițiilor și Proiectelor Europene;
* Agențiile pentru dezvoltare regională în calitate de OI pentru PoS;
* Organismul intermediar regional pentru Programe europene capital uman Regiunea București-Ilfov în calitate de OI pentru PoS;
* Ministerul Cercetării, Inovării și Digitalizării în calitate de OI pentru POC/PoCIDIF/PoS;
* Autoritatea pentru Digitalizarea României în calitate de OI pentru POC/PoCIDIF;
* Ministerul Finanțelor Publice pentru Autoritatea de Certificare şi Plată și Direcția Generală de Inspecție Economico – Financiară, în calitate de structură de control pentru activitatea de constatare a neregulilor și de stabilire a creanțelor bugetare/corecțiilor financiare pentru situațiile prevăzute la art. 20 alin. (2) lit. d) din Ordonanța de urgență a Guvernului nr. 66/2011, cu modificările și completările ulterioare;
* Curtea de Conturi a României - Autoritatea de Audit;
* Serviciul de Telecomunicații Speciale, în calitate de structură care sprijină activitatea Ministerului Investițiilor și Proiectelor Europene conform art. 24 din Hotărârea Guvernului nr. 398/2015, cu modificările și completările ulterioare (pentru închiderea perioadă de programare 2014-2020);
* Serviciul Român de Informații, în calitate de structură care sprijină activitatea Ministerului Investițiilor și Proiectelor Europene conform art. 24 din Hotărârea Guvernului nr. 398/2015, cu modificările și completările ulterioare (pentru închiderea perioadă de programare 2014-2020).

Alocarea totală stabilită pentru apelul de proiecte este 573.236.366 euro.

Activități eligibile:

* asigurarea performanței în coordonarea, gestionarea și controlul fondurilor prin asigurarea motivării personalului;
* sprijin logistic pentru coordonarea, gestionarea și controlul fondurilor.

Proiectele pot fi depuse în MySMIS2021 în perioada 22 ianuarie 2024, ora 17:00 - 31 decembrie 2024, ora 17:00.

**Ghidul solicitantului – condiții specifice de accesare a fondurilor din Programul Asistenţă Tehnică 2021-2027 Prioritatea 2 – Îmbunătățirea capacității de gestionare și implementare şi asigurarea transparenţei fondurilor FEDR, FC, FSE+, FTJ**

În funcție de tipul de intervenție, categoriile de solicitanți eligibili în cadrul P2 sunt:

*Sprijin în coordonarea, gestionarea și controlul fondurilor:*

* MIPE – în calitate de beneficiar sau în parteneriat cu alte entități publice cu atribuții necesare realizării obiectivelor de politică de coeziune;
* MIPE prin AM POAT 2021-2027, AM Sănătate, AM Dezvoltare Durabilă, AM Creştere Inteligentă, Digitalizare şi Instrumente Financiare, în calitate de beneficiar sau în parteneriat cu alte entități publice cu atribuții necesare realizării obiectivelor de program, sau principalii beneficiari ai acestor AM-uri cu avizul AM-ului respectiv;
* Organismele intermediare pentru PoS și PoCIDIF;
* MIPE prin Autoritățile de management pentru POIM, POC, POAT, POR și POCA pentru finalizarea implementării şi închiderea PO 2014-2020, precum și OI pentru POC;
* Instituțiile care asigură închiderea PO 2007-2013: POS CCE și POS Mediu;
* Curtea de Conturi - Autoritatea de Audit;
* Ministerul Finanțelor pentru Autoritatea de Certificare şi Plată.

*Informare şi comunicare*

* MIPE – în calitate de beneficiar sau în parteneriat cu alte entități publice cu atribuții necesare realizării obiectivelor de politică de coeziune;
* AM POAT 2021-2027, AM Sănătate, AM Dezvoltare Durabilă, AM Creştere Inteligentă, Digitalizare şi Instrumente Financiare, în calitate de beneficiar sau în parteneriat cu alte entități publice cu atribuții necesare realizării obiectivelor de program;
* Organismele intermediare pentru PoS și PoCIDIF (în limita atributiilor delegate).

*Sprijin pentru întărirea parteneriatului*

* MIPE – în calitate de beneficiar sau în parteneriat cu alte entități publice cu atribuții necesare realizării obiectivelor de politică de coeziune
* MIPE prin AM POAT 2021-2027, AM Sănătate, AM Dezvoltare Durabilă, AM Creştere Inteligentă, Digitalizare şi Instrumente Financiare, în calitate de beneficiar sau în parteneriat cu alte entități publice cu atribuții necesare realizării obiectivelor de program
* Organismele intermediare pentru PoS și PoCIDIF (în limita atributiilor delegate)
* Curtea de Conturi - Autoritatea de Audit;
* Ministerul Finanțelor pentru Autoritatea de Certificare şi Plată

*Sprijin pentru întărirea capacității de evaluare și realizarea evaluărilor AP și PO MIPE – în calitate de beneficiar sau în parteneriat cu alte entități publice cu atribuții necesare realizării obiectivelor de politică de coeziune*

* MIPE prin AM POAT 2021-2027, AM Sănătate, AM Dezvoltare Durabilă, AM Creştere Inteligentă, Digitalizare şi Instrumente Financiare, în calitate de beneficiar sau în parteneriat cu alte entități publice cu atribuții necesare realizării obiectivelor de program
* Organismele intermediare pentru PoS și PoCIDIF (în limita atributiilor delegate)

*Sprijin SMIS și asigurare echipamente TIC*

* MIPE – în calitate de beneficiar sau în parteneriat cu alte entități publice cu atribuții necesare realizării obiectivelor de politică de coeziune;
* MIPE prin AM POAT 2021-2027, AM Sănătate, AM Dezvoltare Durabilă, AM Creştere Inteligentă, Digitalizare şi Instrumente Financiare, în calitate de beneficiar sau în parteneriat cu alte entități publice cu atribuții necesare realizării obiectivelor de program;
* Organismele intermediare pentru PoS și PoCIDIF;
* Curtea de Conturi - Autoritatea de Audit;
* Ministerul Finanțelor pentru Autoritatea de Certificare şi Plată.

*Pregătirea perioadei post-2027*

* MIPE – în calitate de beneficiar sau în parteneriat cu alte entități publice cu atribuții necesare realizării obiectivelor de politică de coeziune;
* MIPE prin AM POAT 2021-2027, AM Sănătate, AM Dezvoltare Durabilă, AM Creştere Inteligentă, Digitalizare şi Instrumente Financiare, în calitate de beneficiar sau în parteneriat cu alte entități publice cu atribuții necesare realizării obiectivelor de program.

*Instruire*

* MIPE – în calitate de beneficiar sau în parteneriat cu alte entități publice cu atribuții necesare realizării obiectivelor de politică de coeziune;
* MIPE prin AM POAT 2021-2027, AM Sănătate, AM Dezvoltare Durabilă, AM Creştere Inteligentă, Digitalizare şi Instrumente Financiare, în calitate de beneficiar sau în parteneriat cu alte entități publice cu atribuții necesare realizării obiectivelor de program sau principalii beneficiari ai acestor AM-uri cu avizul AM-ului respectiv;
* Organismele intermediare pentru PoS și PoCIDIF;
* MIPE prin Autoritățile de management pentru POIM, POC, POAT, POR și POCA pentru finalizarea implementării şi închiderea PO 2014-2020, precum și OI pentru POC;
* Instituțiile care asigură închiderea PO 2007-2013: POS CCE și POS Mediu;
* Curtea de Conturi - Autoritatea de Audit;
* Ministerul Finanțelor pentru Autoritatea de Certificare şi Plată;
* Agenția Națională a Funcționarilor Publici.

*Măsuri pentru consolidarea capacității administrative*

* MIPE – în calitate de beneficiar sau în parteneriat cu alte entități publice cu atribuții necesare realizării obiectivelor de politică de coeziune;
* MIPE prin AM POAT 2021-2027, AM Sănătate, AM Dezvoltare Durabilă, AM Creştere Inteligentă, Digitalizare şi Instrumente Financiare, în calitate de beneficiar sau în parteneriat cu alte entități publice cu atribuții necesare realizării obiectivelor de program, sau principalii beneficiari ai acestor AM-uri cu avizul AM-ului respectiv;
* Organismele intermediare pentru PoS și PoCIDIF;
* Curtea de Conturi - Autoritatea de Audit;
* Ministerul Finanțelor pentru Autoritatea de Certificare şi Plată
* Alte instituții implicate (în funcție de structurile responsabile conform Roadmap).

Alocarea totală stabilită pentru apelul de proiecte este 271.621.771 euro.

Proiectele pot fi depuse în MySMIS2021 în perioada 22 ianuarie 2024, ora 17:00 - 31 decembrie 2024, ora 17:00.

**Documente**

[Asistență Tehnică - Prioritatea 1.zip](https://www.fonduri-structurale.ro/descarca-document/65983)

[Asistență Tehnică - Prioritatea 2.zip](https://www.fonduri-structurale.ro/descarca-document/65984)

Sursa: MIPE

\*

Tranziție Justă: Solicitare de transmitere expresii de interes pentru trei apeluri dedicate județului Hunedoara

Agenția pentru Dezvoltare Regională Vest, în calitate de Autoritate de Management pentru Programul Tranziție Justă în județul Hunedoara a anunțat luni, 22 ianuarie 2024, lansarea a trei apeluri de exprimare a interesului, dedicat următoarelor tipologii de investiții:

***Apelul A - pentru exprimarea interesului pentru investiții productive în întreprinderi mari*** are ca obiectiv realizarea unei analize preliminare privind potențialul investițiilor productive propuse de întreprinderile mari, din perspectiva demonstrării creării de noi locuri de muncă durabile în județul Hunedoara. Investițiile trebuie să contribuie la atingerea obiectivului PTJ 2021-2027 de sprijinire a tranziției spre o economie cu emisii reduse de carbon și a teritoriilor cele mai afectate de aceasta, evitând adâncirea disparităților regionale.

Domeniile vizate sunt:

* Fabricarea bateriilor reîncărcabile, a ansamblurilor de baterii și a acumulatorilor pentru transporturi, a materialelor active pentru baterii, celulelor de baterii, carcase și componente electronice, precum și reciclarea bateriilor uzate;
* Fabricarea hidrogenului și a combustibililor sintetici pe bază de hidrogen, a echipamentelor pentru producerea și utilizarea hidrogenului, precum și a instalațiilor care stochează hidrogen și îl returnează ulterior;
* Fabricarea de echipamente pentru eficiența energetică a clădirilor cum ar fi pompe de căldură, ferestre, uși, sisteme de pereți exteriori, sisteme de acoperișuri, produse izolante, aparatură electrocasnică ce se încadrează în cele mai des utilizate două clase de eficiență energetică, sisteme de încălzire a incintelor, sisteme de apă caldă menajeră și sisteme de răcire / de ventilație care se încadrează în cele mai des utilizate două clase de eficiență energetică, în conformitate cu Regulamentul (UE) 2017/1369 și cu actele delegate adoptate în temeiul regulamentului respectiv;
* Fabricarea de tehnologii din domeniul energiei din surse regenerabile, tehnologii cu emisii reduse de dioxid carbon pentru transporturi, altor tehnologii cu emisii reduse de dioxid de carbon;
* Fabricarea biogazului și a biocombustibililor destinați utilizării în transporturi, precum și a biolichidelor;
* Producerea de energie electrică din combustibili gazoși și lichizi nefosili din surse regenerabile cum ar fi gunoiul de grajd, deșeurile agricole și hidrogen;
* Sortarea și prelucrarea fluxurilor de deșeuri nepericuloase colectate separat în scopul transformării în materii prime secundare, care implică reprocesarea mecanică, însă nu în scopul rambleierii;
* Domeniile conexe celor menționate mai sus sau care pot contribui la dezvoltarea durabilă a acestora.

***Apelul B - pentru exprimarea interesului pentru investiții în activități de tip ETS*** are ca obiectiv realizarea unei analize preliminare privind potențialul investițiilor pentru activități ce se încadrează sub plafoanele din Directiva 87/2003, cu modificările și completările ulterioare.

***Apelul C - pentru exprimarea interesului pentru investiții în activități destinate reducerii substanțiale de emisii de gaze cu efect de seră*** își propune să realizeze o analiză preliminară privind potențialul investițiilor în activități destinate reducerii substanțiale de emisii de gaze cu efect de seră propuse de întreprinderile mari, cu respectarea prevederilor Regulamentului delegat nr. 2139/2021, contribuind astfel la atingerea obiectivului PTJ 2021-2027 de sprijinire a tranziției spre o economie cu emisii reduse de carbon și a teritoriilor cele mai afectate de aceasta, evitând adâncirea disparităților regionale.

În niciunul dintre cele trei apeluri, nu se va acorda sprijin pentru:

* dezafectarea sau construirea de centrale nucleare;
* fabricarea, prelucrarea și comercializarea tutunului și a produselor din tutun;
* o întreprindere în dificultate, astfel cum este definită la articolul 2 punctul 18 din Regulamentul (UE) nr. 651/2014;
* investiţiile legate de producţia, prelucrarea, transportul, distribuţia, depozitarea sau arderea combustibililor fosili.

În plus, conform PTJ, sunt excluse finanțările pentru producția de energie regenerabilă din biomasă.

Formularul de exprimare a interesului, însoțit de eventualele anexe aferente (ex.: documentele justificative, studii etc.), precum și de Anexa 7 și Anexa 8, va fi transmis cu Adresa de înaintare, atât în format editabil (.docx) cât și în format semnat și scanat (.pdf) la adresele de e-mail: cjh@cjhunedoara.ro și pttj@cjhunedoara.ro sau înregistrată la registratura Consiliului Județean Hunedoara. Depunerea la registratură se va realiza cu adresa de înaintare în care se menționează documentele depuse și date de contact.

Termenul limită pentru depunerea Formularului de exprimare a interesului (Anexa 2) este 12 februarie 2024.

**Documente**

[PTJ - Hunedoara.zip](https://www.fonduri-structurale.ro/descarca-document/65976)

Sursa: ADR Vest

🏵🏵🏵

Din Actualitatea Europeană

Președinta Comisiei Europene, Ursula von der Leyen, lansează dialogul strategic privind viitorul agriculturii UE

Președinta Comisiei Europene, Ursula **von der Leyen**, a lansat astăzi, 25 ianuarie, dialogul strategic privind viitorul agriculturii, un nou forum mandatat să modeleze o viziune comună asupra viitorului sistemului agricol și alimentar al UE.

Dialogul strategic, anunțat de președintă în discursul său [din 2023 privind starea Uniunii](https://ec.europa.eu/commission/presscorner/detail/en/speech_23_4426), va aborda provocările și oportunitățile ridicate de participanții la dialog, cum ar fi un nivel de trai echitabil pentru fermieri și comunitățile rurale, sprijinirea agriculturii în limitele planetei noastre și ale ecosistemelor sale, exploatarea oportunităților uriașe oferite de cunoaștere și de inovarea tehnologică și promovarea unui viitor prosper pentru sistemul alimentar al UE într-o lume competitivă.

Profesorul Peter Strohschneider a fost numit președinte, pe baza experienței sale îndelungate, în special în calitate de președinte al „Comisiei pentru viitorul agriculturii” a guvernului federal german.

Dialogul strategic reunește principalele părți interesate din întregul lanț agroalimentar, inclusiv fermieri, cooperative, întreprinderi agroalimentare și comunități rurale; precum și organizații neguvernamentale și reprezentanți ai societății civile, instituții financiare și mediul academic. O serie de întâlniri tematice vor fi organizate după reuniunea de lansare, care va avea loc în prima jumătate a anului 2024.

Consiliul și Parlamentul European vor fi implicate în acest proces, iar președintele, profesorul Strohschneider, va informa periodic și va face schimb de opinii cu ambele instituții cu privire la dialog.

Prin combinarea diferitelor perspective, dialogul urmărește să încurajeze crearea de noi soluții și să creeze o viziune comună pentru viitorul sectorului agricol și alimentar al UE până în vara anului 2024. Președintele dialogului, în colaborare cu participanții la dialog, va defini formatul exact al concluziilor.

Președinta Comisiei Europene, Ursula**von der Leyen**, a declarat: *„A sosit momentul să ajungem la un nou consens privind alimentația și agricultura în rândul fermierilor, al comunităților rurale și al tuturor celorlalți actori din lanțul agroalimentar al UE. Fermierii și industria alimentară din UE le oferă cetățenilor noștri alimente sănătoase și de înaltă calitate și aduc o contribuție crucială la economia noastră, în special în zonele rurale. De asemenea, ei depun un efort enorm pentru a contribui la tranziția noastră colectivă verde și la cea digitală. Dar, în același timp, se confruntă cu o serie largă de provocări, de la schimbările climatice la inflație, la impactul volatil al pieței. Prin acest dialog strategic, creăm un forum pentru a oferi o viziune clară pentru viitor, în beneficiul tuturor.”*

**Istoricul dosarului**

În [discursul său din 2023 privind starea Uniunii Europene](https://ec.europa.eu/commission/presscorner/detail/en/speech_23_4426), președinta **von der Leyen** a anunțat că Comisia Europeană va lansa un dialog strategic privind viitorul agriculturii în UE.

În [discursul său de deschidere al Zilelor UE ale agriculturii și alimentației](https://ec.europa.eu/commission/presscorner/detail/en/speech_23_6407), președinta a adăugat că dialogul va fi lansat în mod oficial în ianuarie 2024, cu scopul de a aborda chestiuni pertinente, cum ar fi:

Cum putem oferi fermierilor noștri și comunităților rurale în care trăiesc o perspectivă mai bună, inclusiv un nivel de trai echitabil?

Cum putem sprijini agricultura în limitele planetei noastre și ale ecosistemului său?

Cum putem valorifica mai bine oportunitățile oferite de cunoaștere și inovare tehnologică?

Cum putem promova un viitor luminos și prosper pentru sistemul alimentar al Europei într-o lume competitivă?

Dialogul strategic urmărește să acopere toate politicile din domeniul agriculturii și al producției alimentare, pentru a ne consolida înțelegerea provocărilor actuale și preconizate. Dialogul va fi o ocazie de a asculta perspectivele, ambițiile, preocupările și soluțiile fermierilor și ale altor părți interesate importante din întregul lanț agroalimentar. Acest lucru va permite o discuție concentrată, cu scopul de a găsi o bază comună pentru viitorul sectorului agroalimentar al Uniunii.

**Pentru mai multe Informații**


[Discursul președintei **von der Leyen**](https://ec.europa.eu/commission/presscorner/detail/en/speech_24_421)

[Întrebări și răspunsuri referitoare la dialogul strategic privind agricultura](https://ec.europa.eu/commission/presscorner/detail/en/QANDA_24_418)

Dialogul [strategic privind viitorul agriculturii UE: Prima Pagină](https://commission.europa.eu/strategic-dialogue-future-eu-agriculture_en)

\*

Comisia Europeană alocă aproape 600 de milioane EUR pentru proiecte de infrastructuri energetice ce contribuie la decarbonizare și la securitatea aprovizionării

Comisia Europeană a alocat **594 de milioaneEUR** în cadrul [Mecanismului pentru interconectarea Europei (MIE)](https://commission.europa.eu/funding-tenders/find-funding/eu-funding-programmes/connecting-europe-facility_en?prefLang=ro) pentru **opt proiecte de infrastructuri energetice** **transfrontaliere** cărora li s-a acordat statutul de proiecte de interes comun (PIC) în 2022. Această investiție face parte din eforturile mai ample ale UE având ca obiectiv decarbonizarea sistemului energetic și atingerea obiectivelor de reducere a emisiilor de gaze cu efect de seră stabilite în [Pactul verde european](https://commission.europa.eu/strategy-and-policy/priorities-2019-2024/european-green-deal_ro).

Fondurile au fost alocate mai multor proiecte legate de dioxidul de carbon (CO2), printre care: o sumă maximă de **189 de milioaneEUR pentru D’Artagnan**, o platformă de export de CO2 din portul Dunkerque din Franța, **157 de milioane EUR pentru infrastructurile de CO2 din portul Rotterdam** (Țările de Jos), cuprinzând atât un terminal de import, cât și o secțiune submarină de 200 km și **2,54 milioane EUR** pentru **interconexiunea CSC a UE**, un proiect de infrastructură pentru CO2 din Gdansk (Polonia). Inițiativa Northern Lights, un proiect transfrontalier care reunește inițiativele de captare a CO2 din mai multe state membre ale UE și din Norvegia, a primit, de asemenea, **131 de milioane EUR**. Aceste proiecte vor sprijini crearea unui lanț valoric european al carbonului, în condițiile în care Comisia lucrează la o nouă strategie de gestionare industrială a carbonului, menită să contribuie la realizarea obiectivelor sale climatice.

În plus, se va acorda o finanțare de **100 de milioaneEUR** pentru **proiectul de rețele inteligente Gabreta,** situat între Cehia și Germania, iar proiectul de consolidare a **interconexiunii electrice Lonny-Achêne-Gramme dintre** Franța și Belgia a primit **1,22 milioane** **EUR pentru finanțarea unor studii**. În fine, **12,77** **milioane EURau fost acordate instalației de înmagazinare a gazelor naturale** **Depomureș** din România, în vederea creșterii capacității sale de funcționare, pentru a contribui astfel la securitatea aprovizionării în regiune.

Decizia de finanțare adoptată astăzi vine ca urmare a [cererii de proiecte din cadrul MIE din 2023](https://cinea.ec.europa.eu/news-events/news/cef-energy-launches-eu750-million-call-energy-infrastructure-projects-2023-04-18_en?prefLang=ro), care a fost ultima cerere de proiecte cu statutul PIC lansată în temeiul regulamentului TEN-E anterior, și anume Regulamentul (UE) nr. 347/2013, pentru care erau eligibile și proiecte din domeniul gazelor naturale. [Regulamentul revizuit](https://eur-lex.europa.eu/eli/reg/2022/869/oj?locale=ro) introduce o excludere generală a finanțării combustibililor fosili. La 7 decembrie, după evaluarea solicitărilor de către Comisie, [statele membre au votat în favoarea propunerii Comisiei](https://energy.ec.europa.eu/news/connecting-europe-facility-nearly-eu600-million-energy-infrastructure-contributing-decarbonisation-2023-12-08_en?prefLang=ro) în cadrul Comitetului de coordonare al MIE. Agenția Executivă Europeană pentru Climă, Infrastructură și Mediu (CINEA) va pregăti acum acordurile de grant cu beneficiarii.

\*

Comisia Europeană plătește prefinanțarea REPowerEU României și altor 8 state membre în cadrul Mecanismului de redresare și reziliență

Comisia Europeană plătește prefinanțarea REPowerEU României, Belgiei, Croației, Ciprului, Finlandei, Greciei, Italiei, Letoniei și Spaniei în cadrul Mecanismului de redresare și reziliență.

Astăzi, 25 ianuarie, Comisia Europeană a plătit următoarele sume cu titlu de prefinanțare legate de fondurile REPowerEU în cadrul Mecanismului de redresare și reziliență (MRR): 145,1 milioane EUR Belgiei și 585,1 milioane EUR Croației, sub formă de granturi și împrumuturi; 20,9 milioane EUR Ciprului, 25,4 milioane EUR Finlandei, 158,7 milioane EUR Greciei, 551,2 milioane EUR Italiei, 26,9 milioane EUR Letoniei, 288 de milioane EUR României, sub formă de granturi și 340 de milioane EUR Spaniei, sub formă de împrumuturi.

Aceste prefinanțări vor contribui la accelerarea punerii în aplicare a principalelor măsuri de investiții și de reformă prezentate în fiecare capitol privind REPowerEU. Se va accelera astfel realizarea obiectivelor [planului REPowerEU](https://commission.europa.eu/strategy-and-policy/priorities-2019-2024/european-green-deal/repowereu-affordable-secure-and-sustainable-energy-europe_ro) de economisire a energiei, de producere de energie curată și de diversificare a aprovizionării cu energie, cu scopul de a face Europa independentă de combustibilii fosili rusești în urma invadării Ucrainei de către Rusia.

Plățile efectuate astăzi urmează aprobării de către Consiliu a planurilor revizuite ale acestor țări, care includ un capitol privind REPowerEU, și semnării acordurilor financiare.

Prefinanțarea, plătită în una sau două etape, reprezintă până la 20 % din fondurile suplimentare solicitate pentru finanțarea capitolului privind REPowerEU al fiecărei țări. În cazul în care prefinanțarea este plătită în două etape, a doua parte trebuie plătită în termen de 12 luni de la plata primei părți.

Mai multe informații cu privire la măsurile incluse în capitolele privind REPowerEU sunt disponibile [aici](https://commission.europa.eu/business-economy-euro/economic-recovery/recovery-and-resilience-facility/country-pages/belgiums-recovery-and-resilience-plan_en) pentru Belgia, pentru Croația [aici](https://commission.europa.eu/business-economy-euro/economic-recovery/recovery-and-resilience-facility/country-pages/croatias-recovery-and-resilience-plan_en), pentru Cipru [aici](https://commission.europa.eu/business-economy-euro/economic-recovery/recovery-and-resilience-facility/country-pages/cyprus-recovery-and-resilience-plan_en), pentru Finlanda [aici](https://commission.europa.eu/business-economy-euro/economic-recovery/recovery-and-resilience-facility/country-pages/finlands-recovery-and-resilience-plan_en), pentru Grecia [aici](https://commission.europa.eu/business-economy-euro/economic-recovery/recovery-and-resilience-facility/country-pages/greeces-recovery-and-resilience-plan_en), pentru Italia [aici](https://commission.europa.eu/business-economy-euro/economic-recovery/recovery-and-resilience-facility/country-pages/italys-recovery-and-resilience-plan_en), pentru Letonia [aici](https://commission.europa.eu/business-economy-euro/economic-recovery/recovery-and-resilience-facility/country-pages/latvias-recovery-and-resilience-plan_en), pentru România [aici](https://commission.europa.eu/business-economy-euro/economic-recovery/recovery-and-resilience-facility/country-pages/romanias-recovery-and-resilience-plan_en) și pentru Spania [aici](https://commission.europa.eu/business-economy-euro/economic-recovery/recovery-and-resilience-facility/country-pages/spains-recovery-and-resilience-plan_en). Consiliul a aprobat toate cele 23 de capitole privind REPowerEU care au fost prezentate până în prezent.

Pentru mai multe informații privind REPowerEU și linkul către întregul MRR, vă rugăm să consultați pagina [Întrebări și răspunsuri](https://ec.europa.eu/commission/presscorner/detail/ro/qanda_23_2489).

\*

Comisia propune îmbunătățirea comitetelor europene de întreprindere pentru a consolida dialogul social transnațional

Astăzi, 24 ianuarie, Comisia propune revizuirea directivei privind comitetul european de întreprindere (CEI) pentru a îmbunătăți și mai mult **dialogul social în UE**.

Comitetele europene de întreprindere sunt organisme de informare și consultare care asigură implicarea angajaților în deciziile legate de **chestiuni transnaționale**. Acestea se referă la întreprinderi cu peste 1 000 de angajați care își desfășoară activitatea în cel puțin două țări din UE sau din Spațiul Economic European (SEE).

**Informarea și consultarea semnificativă a angajaților** cu privire la deciziile-cheie ale întreprinderii pot contribui la anticiparea și gestionarea schimbărilor, cum ar fi cele legate de tranziția verde și cea digitală, implicând abordarea deficitului de forță de muncă sau introducerea de noi tehnologii. În contexte transnaționale, comitetele europene de întreprindere pot juca un rol esențial în aceste privințe.

[Directiva](https://eur-lex.europa.eu/legal-content/ro/ALL/?uri=CELEX%3A32009L0038) actuală prezintă procesele de creare a comitetelor europene de întreprindere și de informare și consultare a acestora cu privire la chestiuni transnaționale. **Revizuirea propusă** urmărește să consolideze rolul CEI prin facilitarea creării lor, prin promovarea unor activități de informare și de consultare mai semnificative și prin asigurarea faptului că acestea dispun de capacitatea necesară pentru a-și desfășura activitatea. Revizuirea urmărește, de asemenea, consolidarea echilibrului de gen în cadrul comitetelor europene de întreprindere.

În 2023, Parlamentul European a adoptat o rezoluție legislativă din proprie inițiativă prin care invită Comisia să consolideze rolul și capacitatea CEI. Revizuirea propusă astăzi dă curs angajamentului politic asumat de președinta **von der Leyen** de a răspunde unor astfel de rezoluții printr-o propunere legislativă, cu respectarea deplină a principiului proporționalității, al subsidiarității și al unei mai bune legiferări.

**Comitete europene de întreprindere mai eficace și mai eficiente**

Principalele modificări propuse de Comisie includ:

* **Acordarea de drepturi egale lucrătorilor din companiile multinaționale care își desfășoară activitatea în UE/SEE să solicite crearea unui nou CEI:** derogările de la actuala directivă vor fi eliminate, permițând unui număr de 5,4 milioane de lucrători din 320 de întreprinderi multinaționale cu acorduri preexistente să solicite înființarea unui comitet european de întreprindere.
* **Clarificarea definiției aspectelor transnaționale:** asigurarea faptului că comitetele europene de întreprindere completează activitatea organismelor naționale de informare și consultare și că activitățile lor nu se suprapun. O definiție clară este esențială pentru a stabili când trebuie consultate și informate comitetele europene de întreprindere.
* **Asigurarea faptului că lucrătorii din întreprinderile multinaționale sunt consultați în timp util și în mod semnificativ cu privire la aspectele care îi privesc**:
  + Membrii CEI ar trebui să primească un răspuns motivat la avizul lor înainte ca conducerea întreprinderii să adopte o decizie cu privire la chestiuni transnaționale.
  + Conducerea întreprinderii trebuie să furnizeze justificări ori de câte ori va fi invocată confidențialitatea ca motiv pentru restricționarea schimbului ulterior de informații sau pentru nedivulgarea de informații cu privire la aspecte transnaționale.
* **Asigurarea faptului că CEI dispun de capacitatea necesară pentru a-și desfășura activitatea:** Acordurile privind comitetul european de întreprindere trebuie să specifice resursele financiare și materiale alocate, de exemplu în ceea ce privește experții, costurile juridice și formarea.
* **Consolidarea echilibrului de gen:** ori de câte ori un acord privind comitetul european de întreprindere este (re)negociat, vor trebui instituite dispoziții pentru a se ajunge, pe cât posibil, la o componență echilibrată din punctul de vedere al genului. Aceasta include cerința de a urmări în mod activ echilibrul de gen în cadrul organismelor speciale de negociere, care sunt grupuri temporare de reprezentanți ai angajaților care negociază un acord privind comitetul european de întreprindere cu întreprinderea.
* **Îmbunătățirea accesului la căi de atac:** Statele membre trebuie să informeze Comisia cu privire la modul în care comitetele europene de întreprindere pot iniția proceduri judiciare și – după caz – administrative. Statele membre sunt, de asemenea, obligate să instituie sancțiuni eficace, disuasive și proporționale pentru a pune în aplicare directiva.

**Etapele următoare**

Propunerea Comisiei de modificare a Directivei privind comitetul european de întreprindere va fi discutată de Parlamentul European și de statele membre. Odată adoptată, statele membre vor avea la dispoziție un an să transpună directiva în dreptul național. Noile norme vor începe apoi să se aplice doi ani mai târziu. În cursul perioadei de doi ani, părțile își pot adapta acordurile privind comitetul european de întreprindere la cerințele revizuite.

**Context**

Principiul 8 al [Pilonului european al drepturilor sociale](https://ec.europa.eu/social/main.jsp?catId=1606&langId=ro) subliniază importanța dialogului social și a implicării lucrătorilor. Comitetele europene de întreprindere reprezintă lucrătorii europeni din întreprinderile multinaționale și sunt create fie la inițiativa angajaților, fie la inițiativa conducerii centrale.

Comitetele europene de întreprindere sunt consultate cu privire la chestiuni transnaționale, adică aspecte care afectează lucrătorii din întreaga întreprindere sau din cel puțin două țări din UE/SEE, cum ar fi, de exemplu, aspecte legate de restructurări. Prin urmare, comitetele europene de întreprindere completează activitatea organismelor naționale de reprezentare a angajaților.

În prezent, există aproximativ 1 000 de organisme transnaționale de informare și consultare, dintre care majoritatea sunt CEI. În fiecare an sunt create aproximativ 20 de noi comitete europene de întreprindere. Reprezentând peste 11,3 milioane de lucrători europeni, comitetele europene de întreprindere contribuie la protejarea ocupării forței de muncă și a industriilor din Europa și la asigurarea competitivității UE. Deși CEI reprezintă mai mult de jumătate din forța de muncă eligibilă, această cifră reprezintă în continuare mai puțin de o treime din cele aproape 4 000 de întreprinderi eligibile estimate.

În 2018, Comisia a efectuat o [evaluare](https://ec.europa.eu/social/main.jsp?langId=ro&catId=707&furtherNews=yes&newsId=9102) care a subliniat că CEI continuă să joace un rol esențial în asigurarea și organizarea dialogului social transnațional în întreprinderile multinaționale, oferindu-le în același timp statelor membre flexibilitatea de a se adapta la propriile sisteme naționale. Cu toate acestea, evaluarea a identificat, de asemenea, deficiențe în ceea ce privește procesul de consultare a comitetelor europene de întreprindere și mijloacele prin care reprezentanții angajaților își pot exercita drepturile.

În februarie 2023, Parlamentul European a invitat Comisia să revizuiască directiva și să consolideze rolul CEI. Comisia a decis, în lumina rezoluției respective, a evaluării sale din 2018 și a [consultărilor](https://ec.europa.eu/commission/presscorner/detail/en/ip_23_3922) în două etape din 2023 cu partenerii sociali, precum și în lumina informațiilor primite de la părțile interesate, inclusiv de la administrațiile naționale, întreprinderi, reprezentanți ai angajaților și experți juridici și universitari, că actuala directivă poate fi îmbunătățită pentru a sprijini crearea și funcționarea comitetelor europene de întreprindere.

**Informații suplimentare**

[Propunere de modificare a Directivei privind comitetul european de întreprindere](https://ec.europa.eu/social/BlobServlet?docId=27290&langId=en)


[Evaluarea impactului](https://ec.europa.eu/social/BlobServlet?docId=27291&langId=en)

[Evaluarea directivei de către Comisie în 2018](https://ec.europa.eu/social/main.jsp?langId=ro&catId=707&furtherNews=yes&newsId=9102)

\*

Apa potabilă va deveni mai sigură datorită noilor standarde de igienă la nivelul UE pentru materialele și produsele care intră în contact cu apa

Apa potabilă va deveni mai sigură datorită noilor standarde de igienă la nivelul UE pentru materialele și produsele care intră în contact cu apa.

Astăzi, 23 ianuarie, Comisia a adoptat [**noi standarde minime de igienă**](https://environment.ec.europa.eu/publications/delegated-acts-drinking-water-directive_en) **pentru materialele și produsele care intră în contact cu apa potabilă**. Acestea se vor aplica de la 31 decembrie 2026 materialelor și produselor utilizate în instalațiile noi sau atunci când instalațiile mai vechi sunt renovate sau reparate. Aceste standarde vor preveni creșterea microbiană și vor reduce riscul de percolare a substanțelor nocive în apa potabilă.

Noile standarde se vor aplica materialelor și produselor destinate utilizării în instalații noi pentru captarea, tratarea, stocarea sau distribuția apei sau pentru lucrări de reparații, cum ar fi, de exemplu, conducte de alimentare, supape, pompe, contoare de apă, accesorii și robinete. Acest lucru va **face apa mai sigură pentru băuturi** și va **reduce sarcina administrativă pentru întreprinderile** care produc materialele și produsele relevante, precum și pentru autoritățile naționale.

Până în prezent, armonizarea la nivelul UE a fost redusă, iar producătorii au fost obligați să solicite aprobări diferite în fiecare stat membru în care doreau să își vândă produsele. Noile norme vor **simplifica, de asemenea, activitatea de aprobare desfășurată anterior de fiecare autoritate națională**.

Materialele și produsele care respectă noile standarde ale UE vor primi o declarație de conformitate UE și un marcaj UE specific. Prin urmare, produsul poate fi vândut în întreaga UE fără nicio restricție privind posibilele preocupări legate de sănătatea publică sau de mediu.

**Istoricul dosarului**

[Directiva privind apa potabilă](https://eur-lex.europa.eu/eli/dir/2020/2184/oj) a fost revizuită în 2020, iar în ianuarie 2021 au intrat în vigoare noi norme în întreaga UE. Directiva revizuită garantează un acces mai sigur la apă pentru toți **europenii și asigură cele mai înalte standarde din lume în ceea ce privește apa potabilă, în conformitate cu** obiectivul ambițios de reducere la zero a poluării anunțat în [Pactul verde european](https://ec.europa.eu/info/strategy/priorities-2019-2024/european-green-deal_en). Noile norme răspund, de asemenea, primei inițiative cetățenești europene de succes, „[Right2Water](https://citizens-initiative.europa.eu/initiatives/details/2012/000003_en)”, care a adunat 1.6 milioane de semnături în sprijinul îmbunătățirii accesului la apă potabilă sigură pentru toți europenii.

Directiva urmărește să protejeze sănătatea cetățenilor UE prin stabilirea unor standarde stricte de calitate. Statele membre trebuiau să transpună această directivă în legislația națională până la 12 ianuarie 2023. Dar, până în prezent, șase state membre nu au făcut încă acest lucru. Comisia colaborează îndeaproape cu aceste state membre pentru a se asigura că normele sunt reflectate corect în legislația națională.

**Următoarele etape**

În urma adoptării de către Comisie a celor trei acte delegate, Parlamentul European și Consiliul au acum la dispoziție două luni pentru a formula eventualele obiecții. În caz contrar, actul delegat intră în vigoare. Se preconizează că toate cele șase acte vor fi publicate în Jurnalul Oficial după aceste două luni.

Sunt în curs lucrări cu privire la metodologiile și orientările suplimentare impuse de Directiva privind apa potabilă, inclusiv cu privire la modul de măsurare a microplasticelor și a substanțelor perfluoroalchilate și polifluoroalchilate (PFAS) din apa potabilă.

**Pentru mai multe Informații**

[Acte de punere în aplicare și acte delegate](https://environment.ec.europa.eu/publications/delegated-acts-drinking-water-directive_en)

[Directiva privind apa potabilă (2020/2184/UE)](https://eur-lex.europa.eu/eli/dir/2020/2184/oj)

[Pagina web referitoare la Directiva privind apa potabilă](https://ec.europa.eu/environment/water/water-drink/legislation_en.html)

\*

Comisia propune noi inițiative pentru consolidarea securității economice

Comisia a adoptat cinci inițiative pentru a consolida securitatea economică a UE într-o perioadă de tensiuni geopolitice din ce în ce mai mari și de schimbări tehnologice profunde. Acest pachet de măsuri vizează consolidarea securității economice a Uniunii Europene, menținând în același timp deschiderea comerțului, a investițiilor și a cercetării în beneficiul economiei UE, în conformitate cu [Strategia europeană pentru securitate economică](https://ec.europa.eu/commission/presscorner/detail/ro/IP_23_3358) din iunie 2023.

Propunerile de astăzi fac parte dintr-o abordare mai amplă a securității economice a UE, bazată pe trei piloni: **promovarea** competitivității Uniunii, **protejarea** împotriva riscurilor și **crearea de parteneriate** cu o gamă cât mai largă de țări pentru a promova interesele comune în materie de securitate economică.

Inițiativele adoptate astăzi vizează:

* consolidarea în continuare a protecției securității și a ordinii publice a UE prin propunerea unei îmbunătățiri a examinării **investițiilor străine** în UE;
* stimularea discuțiilor și a acțiunilor pentru o mai bună coordonare europeană în domeniul **controlului exporturilor**, cu respectarea deplină a regimurilor multilaterale existente și a prerogativelor statelor membre;
* consultarea statelor membre și a părților interesate pentru a identifica riscurile potențiale care decurg din **investițiile în exterior** într-un set restrâns de tehnologii;
* promovarea unor discuții mai aprofundate privind modalitățile de îmbunătățire a **sprijinului pentru cercetarea și dezvoltarea care implică tehnologii cu potențial de dublă utilizare**;
* propunerea unei recomandări din partea Consiliului privind măsuri menite să **consolideze securitatea cercetării** la nivel național și sectorial.

Viitoarele acțiuni ale UE vor continua să se bazeze pe evaluările riscurilor în curs și pe coordonarea strategică cu statele membre pentru a ajunge la o înțelegere comună a riscurilor cu care se confruntă Europa și a acțiunilor adecvate.

**Propunere legislativă pentru îmbunătățirea examinării investițiilor străine**

Investițiile străine în UE aduc beneficii economiei europene. Cu toate acestea, anumite investiții străine pot prezenta riscuri pentru securitatea și ordinea publică a UE. Comisia a examinat peste 1 200 de tranzacții de investiții străine directe (ISD) notificate de statele membre în ultimii 3 ani în temeiul Regulamentului existent privind examinarea ISD. Pe baza acestei experiențe și a unei ample evaluări a funcționării regulamentului actual, propunerea de astăzi abordează deficiențele existente și îmbunătățește eficiența sistemului prin:

1. asigurarea faptului că toate statele membre dispun de un mecanism de examinare, cu norme naționale mai armonizate;
2. identificarea sferei sectoriale minime în care toate statele membre trebuie să examineze investițiile străine;
3. extinderea examinării la investițiile efectuate de investitori din UE care sunt controlați în ultimă instanță de persoane fizice sau de întreprinderi dintr-o țară terță.

**Monitorizarea și evaluarea riscurilor legate de investițiile în exterior**

UE este unul dintre cei mai mari investitori străini din lume și recunoaște importanța piețelor mondiale deschise. Ea recunoaște totodată preocupările crescânde cu privire la investițiile în exterior într-un set restrâns de tehnologii avansate care ar putea consolida capacitățile militare și de informații ale unor actori care ar putea utiliza aceste capabilități împotriva UE sau pentru a submina pacea și securitatea internațională.

În prezent, aceste investiții nu sunt nici monitorizate, nici controlate la nivelul UE sau al statelor membre. Prin urmare, Cartea albă a Comisiei privind investițiile în exterior propune o analiză pas cu pas a investițiilor în exterior, pentru a înțelege riscurile potențiale legate de acestea. Această analiză va include o consultare a părților interesate cu o durată de trei luni și o monitorizare și evaluare la nivel național a investițiilor în exterior pentru o perioadă de 12 luni, care vor contribui la elaborarea unui raport comun de evaluare a riscurilor. Pe baza rezultatelor evaluării riscurilor, Comisia va stabili, împreună cu statele membre, dacă este justificat un răspuns la nivel de politici și care este acesta.

**Un control mai eficace al UE asupra exporturilor de produse cu dublă utilizare**

Contextul geopolitic actual din ce în ce mai dificil necesită o acțiune la nivelul UE pentru a îmbunătăți coordonarea controlului exporturilor de produse de uz atât civil, cât și militar – cum ar fi produsele electronice avansate, toxinele, tehnologia nucleară sau cea a rachetelor – astfel încât acestea să nu fie utilizate pentru a submina securitatea și drepturile omului. Cartea albă de astăzi privind controlul exporturilor propune acțiuni atât pe termen scurt, cât și pe termen mediu, cu respectarea deplină a normelor existente la nivelul UE și la nivel multilateral. Comisia propune introducerea unor controale uniforme la nivelul UE cu privire la produsele care nu au fost incluse în regimurile multilaterale de control al exporturilor din cauza blocării de către anumiți membri. Acest lucru ar evita existența unui mozaic de abordări naționale.

Cartea albă prevede, de asemenea, un forum la nivel înalt pentru coordonarea politică și anunță o recomandare a Comisiei în vara anului 2024 pentru o mai bună coordonare a listelor naționale de control înainte de adoptarea planificată a controalelor naționale. Evaluarea Regulamentului UE privind produsele cu dublă utilizare este devansată în 2025.

**Opțiuni** **pentru a sprijini cercetarea și dezvoltarea în domeniul tehnologiilor cu potențial de dublă utilizare**

Prin intermediul unei Cărți albe privind opțiunile de consolidare a sprijinului acordat cercetării și dezvoltării tehnologiilor cu potențial de dublă utilizare, Comisia lansează o [consultare publică](https://ec.europa.eu/info/law/better-regulation/have-your-say/initiatives/14060-Cercetarea-si-dezvoltarea-in-domeniul-tehnologiilor-cu-dubla-utilizare-optiuni-de-sprijin_ro). Anunțată de președinta **von der Leyen** în noiembrie 2023, cartea albă contribuie la dimensiunea „promovare” a Strategiei europene pentru securitate economică, care vizează menținerea unui avantaj concurențial în ceea ce privește tehnologiile critice și emergente cu potențial de a fi utilizate atât în scopuri civile, cât și în scopuri de apărare.

Cartea albă analizează actualele programe de finanțare relevante ale UE în fața provocărilor geopolitice existente și emergente și evaluează dacă acest sprijin este adecvat pentru tehnologiile cu potențial de dublă utilizare. Aceasta prezintă apoi trei opțiuni pentru calea de urmat: (1) continuarea pe baza structurii actuale, (2) eliminarea atenției exclusive acordate aplicațiilor civile în anumite părți ale programului care va succeda programului Orizont Europa și (3) crearea unui instrument specific concentrat pe cercetarea și dezvoltarea în domeniul tehnologiilor cu potențial de dublă utilizare. Autoritățile publice, societatea civilă, industria și mediul academic își pot exprima punctul de vedere în cadrul unei consultări publice deschise, sprijinind astfel acțiunile următoare ale Comisiei, până la 30 aprilie 2024.

**Consolidarea securității cercetării în întreaga UE**

În contextul geopolitic complex actual, deschiderea și cooperarea fără frontiere în sectorul cercetării și inovării pot fi exploatate și transformate în vulnerabilități. Rezultatele cooperării internaționale în materie de cercetare și inovare pot fi utilizate în scopuri militare în țări terțe sau cu încălcarea valorilor fundamentale. Instituțiile de învățământ superior și de cercetare pot deveni victime ale influenței răuvoitoare a statelor autoritare.

În acest context, Comisia prezintă o propunere de recomandare a Consiliului pentru a oferi mai multă claritate, orientări și sprijin statelor membre și sectorului cercetării și inovării în general. Acțiunea UE este necesară pentru a asigura coerența în întreaga Europă și pentru a evita existența unui mozaic de măsuri. Prin unirea forțelor la toate nivelurile și în întreaga Uniune, putem atenua riscurile la adresa securității cercetării și putem asigura o cooperare internațională deschisă și sigură în domeniul cercetării și inovării. Abordarea generală urmează principiul „cât mai deschis cu putință, dar atât de închis cât este necesar” în ceea ce privește cooperarea internațională în domeniul cercetării.

**Context**

La 20 iunie 2023, Comisia Europeană și Înaltul Reprezentant au publicat o Comunicare comună privind o [Strategie europeană pentru securitate economică](https://ec.europa.eu/commission/presscorner/detail/ro/IP_23_3358), pentru a reduce la minimum riscurile în contextul creșterii tensiunilor geopolitice și al accelerării schimbărilor tehnologice, menținând în același timp niveluri maxime de deschidere și dinamism economic. Comunicarea oferă un cadru pentru evaluarea și abordarea – în mod proporțional, precis și direcționat – a riscurilor la adresa securității economice a UE, asigurând, în același timp, faptul că UE rămâne una dintre cele mai deschise și atractive destinații pentru afaceri și investiții.

Strategia a identificat **patru categorii de riscuri** care trebuie abordate în mod prioritar: lanțurile de aprovizionare; securitatea fizică și cibernetică a infrastructurii critice; securitatea tehnologică și scurgerile de tehnologie; utilizarea ca armă a dependențelor economice sau a constrângerii economice.

Pentru a răspunde acestor riscuri, strategia este structurată în jurul a trei piloni:

* promovarea competitivității și a creșterii UE prin consolidarea pieței unice, sprijinirea unei economii puternice și reziliente și consolidarea bazelor științifice, tehnologice și industriale ale UE;
* protejarea securității economice a UE printr-o serie de politici și instrumente, inclusiv prin noi instrumente specifice, acolo unde este necesar;
* crearea de parteneriate și consolidarea în continuare a cooperării cu țările din întreaga lume care ne împărtășesc preocupările și cele cu care avem interese comune în materie de securitate economică.

**Pentru informații suplimentare**

[Comunicare: Promovarea securității economice europene: o introducere la cinci noi inițiative](https://commission.europa.eu/document/8b5910fe-10ea-4645-8b14-162ff72ea049_en)

[Propunere de Recomandare a Consiliului privind consolidarea securității cercetării](https://research-and-innovation.ec.europa.eu/document/download/e82a2fd9-ac12-488a-a948-87639eef10d4_en)

[Carte albă privind opțiunile de consolidare a sprijinului pentru cercetarea și dezvoltarea care implică tehnologii cu potențial de dublă utilizare](https://research-and-innovation.ec.europa.eu/document/download/7ae11ca9-9ff5-4d0f-a097-86a719ed6892_en)

[Carte albă privind controlul exporturilor](https://circabc.europa.eu/ui/group/aac710a0-4eb3-493e-a12a-e988b442a72a/library/a44df99c-18d2-49df-950d-4d48f08ea76f/details?download=true)

[Carte albă privind investițiile în exterior](https://circabc.europa.eu/ui/group/aac710a0-4eb3-493e-a12a-e988b442a72a/library/51124c0d-58d8-4cd9-8a22-4779f6647899/details?download=true)

[Propunere de nou regulament referitor la examinarea investițiilor străine](https://circabc.europa.eu/ui/group/aac710a0-4eb3-493e-a12a-e988b442a72a/library/f5091d46-475f-45d0-9813-7d2a7537bc1f/details?download=true)

[Memo](https://ec.europa.eu/commission/presscorner/detail/en/QANDA_24_364)

[Fișă informativă – Propunere de Recomandare a Consiliului privind consolidarea securității cercetării](https://ec.europa.eu/commission/presscorner/detail/en/FS_24_373)

[Fișă informativă – Carte albă privind opțiunile de consolidare a sprijinului pentru cercetarea și dezvoltarea care implică tehnologii cu potențial de dublă utilizare](https://ec.europa.eu/commission/presscorner/detail/en/FS_24_372)

[Fișă informativă – Carte albă privind controlul exporturilor](https://ec.europa.eu/commission/presscorner/detail/en/FS_24_365)

[Fișă informativă – Carte albă privind investițiile în exterior](https://ec.europa.eu/commission/presscorner/detail/en/FS_24_366)

[Fișă informativă – Propunere de nou regulament referitor examinarea investițiilor străine](https://ec.europa.eu/commission/presscorner/detail/en/FS_24_367)

\*

Declarația Comisiei Europene și a Înaltului Reprezentant cu privire la Ziua Internațională a educației

Înaintea Zilei Internaționale a Educației din 24 ianuarie, Comisia Europeană și Înaltul Reprezentant/vicepreședintele Josep **Borrell** au făcut următoarea declarație:

„*Educația și învățarea pe tot parcursul vieții sunt cruciale pentru o dezvoltare justă și durabilă și pentru abordarea inegalităților, prin dialog, solidaritate, înțelegere reciprocă și cooperare, guvernanță incluzivă, democratică și participativă și prin egalitate de gen. În același timp, sunt elemente-cheie pentru a proteja, susține și construi pacea.*

*Educația le permite societăților și oamenilor să supraviețuiască și să prospere și să fie pregătiți pentru provocările și oportunitățile secolului 21. Împreună cu artele și cultura, aceasta lărgește orizonturile, permițând oamenilor, în special tinerilor, să își imagineze, să susțină și să construiască diferite perspective. Educația joacă, de asemenea, un rol-cheie în construirea și consolidarea legăturilor interpersonale și rețelelor și aduce speranță și protecție celor afectați de crize umanitare și strămutări forțate.*

*Vom continua să depunem cu precădere eforturi pentru ca fiecare copil sau tânăr să aibă acces la educație, indiferent cine este sau unde trăiește, pornind de la angajamentele asumate în contextul Anului european al tineretului 2022. UE va promova, de asemenea, o abordare de învățare pe parcursul vieții pentru toți, în linie cu Anul european al competențelor 2023.*

*Efectele pozitive ale educației pot fi maximizate numai prin echitate și incluziune, în cadrul unor sisteme de învățământ care dispun de resurse corespunzătoare și care sunt adecvate pentru viitor, permițând tuturor să își valorifice potențialul.*

*În interiorul UE, continuăm să construim*[*Spațiul european al educației*](https://education.ec.europa.eu/ro)*, acesta reprezentând viziunea noastră comună pe termen lung pentru sectorul educației și formării. Reunind cele 27 de state membre, acesta urmărește crearea unor sisteme de educație și formare mai reziliente, mai favorabile incluziunii și orientate spre viitor pentru toți, într-o perspectivă de învățare pe tot parcursul vieții.*

În calitate de campion global al transformării educației, *UE este, de asemenea,*hotărâtă să îndeplinească al 4-lea obiectiv de dezvoltare durabilă – Educație de calitate la nivel global.*Ca parte a strategiei „Global Gateway” și în conformitate cu planul de acțiune pentru tineret din cadrul acțiunii externe, UE a majorat finanțarea destinată educației de la 7% la cel puțin 10%, prin programe bilaterale și regionale, precum și prin inițiative la nivel mondial, cum ar fi Parteneriatul mondial pentru educație.*

*Inițiativele UE precum*[*Erasmus+*](https://erasmus-plus.ec.europa.eu/ro/despre-erasmus/despre-erasmus)*și programul*[*DEAR*](https://dearprogramme.eu/)*promovează, de asemenea, educația pentru cetățenie mondială. Acestea asigură persoanelor competențele, aptitudinile și reziliența necesare pentru a parcurge perioade de incertitudine, pentru a reflecta în mod critic asupra locului lor în lume și pentru a răspunde și a acționa în spiritul solidarității.* ”

**Context**

„Accesul la educație este un drept fundamental. Cu toate acestea, la nivel mondial, peste 250 de milioane de copii și tineri nu sunt școlarizați, iar majoritatea elevilor nu dobândesc competențe de bază, cum ar fi citirea și scrierea. Sunt necesari încă 44 de milioane de profesori calificați pentru a se realiza învățământul primar și secundar universal până în 2030.

Este esențial să se investească în vederea unor sisteme de educație pregătite pentru viitor și în vederea recuperării întârzierilor în materie de învățământ, în linie cu angajamentele asumate în cadrul Summitului ONU privind transformarea educației din 2022.

UE și-a mărit în mod semnificativ investițiile externe în educație și este pregătită în continuare să coopereze strâns cu țările partenere pe măsură ce acestea își îndeplinesc angajamentele. Instituțiile UE și statele membre contribuie împreună cu peste jumătate din totalul ajutorului pentru educație la nivel mondial, sprijinind sectorul educației în peste 100 de țări.

În perioada 2021-2027, Comisia Europeană va aloca educației cel puțin 10 % din bugetul său pentru parteneriate internaționale cu Africa, America Latină, zona Caraibilor și Asia și Pacific. Prioritatea o constituie cadrele didactice de valoare, competențele de viață și de muncă ale secolului 21, sistemele de învățământ favorabile incluziunii și echitabile care sunt pregătite să sprijine tranziția digitală și tranziția verde, educația și formarea profesională bazate pe oportunități, învățământul superior și mobilitatea. În cadrul strategiei „Global Gateway”, inițiative precum [Inițiativa regională a profesorilor pentru Africa](https://international-partnerships.ec.europa.eu/policies/global-gateway/regional-teachers-initiative-africa_en) și [Mobilitatea tinerilor pentru Africa](https://international-partnerships.ec.europa.eu/policies/global-gateway/youth-mobility-africa_en) și programe precum Erasmus+ constituie instrumente-cheie pentru atingerea acestor obiective.

UE rămâne în prima linie a mobilizării internaționale pentru educație în situații de urgență, 10 % din bugetul său pentru ajutor umanitar fiind dedicat educației în contexte fragile și sprijinirii unei educații sigure, favorabile incluziunii și de calitate pentru milioane de copii afectați de crize și de conflicte umanitare. Numai în 2023, acest sprijin s-a ridicat la peste 162 de milioane EUR.

Educația este esențială pentru dezvoltarea economică și socială a partenerilor noștri care se învecinează cu UE și pentru consolidarea legăturilor cu UE, în special pentru țările care se află în proces de aderare la UE. De asemenea, UE va continua să colaboreze, în mod prioritar, cu Balcanii de Vest, cu Turcia și cu regiunile învecinate pentru a consolida sistemele de educație, pentru a aborda necorelarea competențelor cu piața muncii și pentru a consolida cooperarea comună cu instituțiile de învățământ, inclusiv mobilitatea studenților și a profesorilor.

**Informații suplimentare**

[Contribuția Echipei Europa la Summitul ONU privind transformarea educației](https://ec.europa.eu/commission/presscorner/detail/ro/ip_22_5592)

[Global Gateway](https://ec.europa.eu/info/strategy/priorities-2019-2024/stronger-europe-world/global-gateway_ro)

[Educația în situații de urgență](https://ec.europa.eu/echo/what/humanitarian-aid/education-emergencies-eie_ro)

[Parteneriate internaționale în educație](https://ec.europa.eu/international-partnerships/topics/education_ro)

[Planul de acțiune pentru tineret](https://international-partnerships.ec.europa.eu/policies/youth/youth-action-plan_ro)

[Portalul european pentru tineret](https://europa.eu/youth/home_ro)

[Mobilitatea tinerilor pentru Africa](https://international-partnerships.ec.europa.eu/policies/global-gateway/youth-mobility-africa_en)

[Inițiativa regională a profesorilor pentru Africa](https://international-partnerships.ec.europa.eu/policies/global-gateway/regional-teachers-initiative-africa_en)

[Programul DEAR al UE](https://dearprogramme.eu/)

[Programul Erasmus+](https://erasmus-plus.ec.europa.eu/ro/despre-erasmus/despre-erasmus)

[Spațiul european al educației](https://education.ec.europa.eu/ro)

[Pilonul european al drepturilor sociale](https://ec.europa.eu/social/main.jsp?catId=1226&langId=ro)

\*

Comisia lansează un pachet de măsuri privind inovarea în domeniul inteligenței artificiale, menite să sprijine întreprinderile nou-înființate și IMM-urile active în acest domeniu

Comisia a lansat un pachet de măsuri menite să sprijine întreprinderile nou-înființate și IMM-urile europene în vederea dezvoltării unei inteligențe artificiale (IA) de încredere, care să respecte valorile și normele UE. Pachetul se înscrie în continuarea [acordului politic](https://ec.europa.eu/commission/presscorner/detail/ro/ip_23_6473) la care s-a ajuns în decembrie 2023 cu privire la Regulamentul UE privind IA, primul act legislativ cuprinzător din lume referitor la inteligența artificială, care va sprijini dezvoltarea, implementarea și adoptarea pe scară largă în UE a unei IA de încredere.

În [discursul său din 2023 privind starea Uniunii](https://state-of-the-union.ec.europa.eu/state-union-2023_ro), președinta **von der Leyen** a anunțat o nouă inițiativă prin care supercalculatoarele europene să fie puse la dispoziția întreprinderilor europene nou-înființate active în domeniul IA, pentru ca acestea să își antreneze modelele de IA de încredere pe supercalculatoarele respective. Un prim pas în acest sens a fost lansarea de către Comisie, în noiembrie 2023, a [Marii provocări privind IA](https://ec.europa.eu/commission/presscorner/detail/ro/ip_23_5739), un concurs cu premii care le oferă întreprinderilor nou-înființate active în domeniul IA sprijin financiar și acces la supercalculatoare. Pachetul de măsuri prezentat astăzi reprezintă materializarea acestui angajament prin propunerea unei game largi de măsuri de sprijinire a întreprinderilor nou-înființate și a inovării în domeniul IA, printre care și propunerea de a oferi un acces privilegiat la supercalculatoare întreprinderilor nou-înființate active în domeniul IA, dar și comunității mai largi de inovare. Pachetul conține:

* o **modificare a**[**Regulamentului EuroHPC**](https://eur-lex.europa.eu/legal-content/RO/TXT/HTML/?uri=CELEX:32021R1173)**în vederea înființării de fabrici de IA**, un nou pilon pentru activitățile [întreprinderii comune](https://eurohpc-ju.europa.eu/index_ro) a UE pentru supercalculatoare. Această modificare prevede:
  + achiziționarea, modernizarea și exploatarea unor supercalculatoare dedicate IA pentru a crea condiții favorabile pentru învățarea automată rapidă și antrenarea modelelor mari de IA de uz general;
  + facilitarea accesului la supercalculatoarele dedicate IA, astfel încât IA să fie folosită de un număr mare de utilizatori publici și privați, inclusiv de întreprinderi nou-înființate și de IMM-uri;
  + crearea unui ghișeu unic pentru întreprinderile nou-înființate și întreprinderile inovatoare, care să sprijine întreprinderile nou-înființate și ecosistemul de cercetare în domeniul IA în ceea ce privește dezvoltarea de algoritmi, testarea proceselor de evaluare și validare a modelelor de IA de scară largă, furnizarea de instalații de programare adaptate pentru supercalculatoare și de alte servicii favorabile IA;
  + facilitarea dezvoltării unei game largi de aplicații de IA emergente bazate pe modele de IA de uz general;
* o **decizie de instituire a unui Oficiu pentru IA** în cadrul Comisiei, care va asigura dezvoltarea și coordonarea politicii în domeniul IA la nivel european și va supraveghea punerea în aplicare și asigurarea respectării viitorului [Regulament privind IA](https://ec.europa.eu/commission/presscorner/detail/ro/ip_23_6473);
* o **comunicare a UE privind întreprinderile nou-înființate și inovarea în domeniul IA**, care prezintă o serie de activități-cheie suplimentare:
  + **sprijin financiar** acordat IA generative de către Comisie prin intermediul programului [Orizont Europa](https://research-and-innovation.ec.europa.eu/funding/funding-opportunities/funding-programmes-and-open-calls/horizon-europe_ro) și al [programului Europa digitală](https://digital-strategy.ec.europa.eu/ro/activities/digital-programme). Acest pachet va atrage investiții publice și private suplimentare în valoare totală de aproximativ 4 miliarde EUR până în 2027;
  + inițiative însoțitoare menite să consolideze rezerva de talente a UE în domeniul IA generative prin activități educative, de formare, calificare și recalificare;
  + încurajarea în continuare a investițiilor publice și private în întreprinderile nou-înființate și în cele în curs de extindere active în domeniul IA, inclusiv prin **sprijin sub formă de capital de risc sau de capital propriu** (inclusiv prin intermediul unor noi inițiative ale [programului Accelerator al CEI](https://eic.ec.europa.eu/eic-funding-opportunities/eic-accelerator_en) și ale [InvestEU](https://investeu.europa.eu/investeu-programme_en));
  + accelerarea **dezvoltării și implementării unor**[**spații europene comune ale datelor**](https://digital-strategy.ec.europa.eu/ro/policies/data-spaces), puse la dispoziția comunității IA, pentru care datele reprezintă o resursă esențială pentru antrenarea și îmbunătățirea modelelor lor. Astăzi a fost publicat și un nou [document de lucru al serviciilor Comisiei privind spațiile europene comune ale datelor](https://digital-strategy.ec.europa.eu/ro/policies/data-spaces), care oferă o imagine asupra situației la zi în acest domeniu;
  + **inițiativa „GenAI4EU”**, care urmărește să sprijine dezvoltarea de utilizări novatoare și de aplicații emergente în cele 14 ecosisteme industriale ale Europei, precum și în sectorul public. Printre domeniile de aplicare se numără robotica, sănătatea, biotehnologiile, industria prelucrătoare, mobilitatea, clima și lumile virtuale.

De asemenea, Comisia instituie, împreună cu o mai multe state membre, **două consorții pentru o infrastructură digitală europeană (EDIC):**

* **„Alianța pentru tehnologiile lingvistice”** (ALT-EDIC), care urmărește să dezvolte o infrastructură europeană comună în domeniul tehnologiilor lingvistice pentru a oferi o soluție la problema lipsei de date lingvistice europene pentru antrenarea soluțiilor de IA, precum și să promoveze diversitatea lingvistică și bogăția culturală a Europei. Aceasta va sprijini dezvoltarea de modele lingvistice europene de mari dimensiuni;
* **CitiVERSE EDIC**, care va aplica instrumente de IA de ultimă generație pentru a dezvolta și a consolida gemenii digitali locali pentru comunitățile inteligente, permițând orașelor să simuleze anumite procese și să le optimizeze, de la gestionarea traficului la gestionarea deșeurilor.

**Comunicarea AI@EC**

Comisia a adoptat astăzi și o [comunicare](https://commission.europa.eu/publications/artificial-intelligence-european-commission-aiec-communication_en) în care își prezintă abordarea strategică în ceea ce privește utilizarea inteligenței artificiale. Prin această viziune strategică, Comisia prefigurează punerea în aplicare a Regulamentului UE privind IA și se pregătește la nivel intern pentru momentul respectiv. Comunicarea include acțiuni concrete cu privire la modul în care Comisia își va consolida capacitatea instituțională și operațională pentru a asigura dezvoltarea și utilizarea unei IA de încredere, sigure și etice. Comisia se pregătește, de asemenea, să ajute administrațiile publice din UE să adopte și să utilizeze inteligența artificială.

**Etapele următoare**

În etapa următoare, Parlamentul European și Consiliul vor analiza modificările propuse de Comisie cu privire la [Regulamentul privind instituirea întreprinderii comune pentru calculul european de înaltă performanță](https://eur-lex.europa.eu/legal-content/RO/TXT/HTML/?uri=CELEX:32021R1173).

În cadrul Comisiei se va înființa Oficiul pentru AI, care va pune în aplicare viitorul Regulament privind IA la nivelul UE și va supraveghea normele aplicabile modelelor și sistemele de IA de uz general. Oficiul ar trebui să devină un organism central de coordonare pentru politica UE în domeniul IA și să coopereze cu alte servicii ale Comisiei, organe ale UE, cu statele membre și cu comunitatea părților interesate. Oficiul va avea o vocație internațională și va promova abordarea UE în ceea ce privește guvernanța IA, contribuind, de asemenea, la activitățile internaționale ale UE în domeniul IA. La nivel mai general, Oficiul pentru IA ar trebui să consolideze cunoștințele și înțelegerea cu privire la IA și să promoveze adoptarea pe scară largă a IA și inovarea în acest domeniu. Decizia de instituire a Oficiului pentru IA va intra în vigoare la 21 februarie 2024\*.

Statele membre urmează acum, cu sprijinul Comisiei, să instituie consorțiile pentru o infrastructură digitală europeană ALT-EDIC și CitiVERSE EDIC.

**Context**

Comisia facilitează și consolidează cooperarea în domeniul IA în întreaga UE de mulți ani, cu scopul de a stimula competitivitatea și a asigura încrederea, pe baza valorilor UE. [Cartea albă privind IA](https://ec.europa.eu/info/strategy/priorities-2019-2024/europe-fit-digital-age/excellence-trust-artificial-intelligence_ro), publicată de Comisie în 2020, a stabilit o viziune clară pentru IA în Europa: un ecosistem bazat pe excelență și încredere. În aprilie 2021, Comisia [a prezentat propunerea de Regulament al UE privind IA](https://ec.europa.eu/commission/presscorner/detail/ro/IP_21_1682) și un nou [Plan coordonat](https://digital-strategy.ec.europa.eu/ro/library/coordinated-plan-artificial-intelligence-2021-review) cu statele membre, pentru a garanta siguranța și drepturile fundamentale ale cetățenilor și ale întreprinderilor, consolidând în același timp investițiile și inovarea în toate țările UE. Regulamentul UE privind IA a fost [convenit provizoriu de colegiuitori în decembrie 2023](https://ec.europa.eu/commission/presscorner/detail/ro/ip_23_6473) și este primul act legislativ cuprinzător din lume privind inteligența artificială.

**Informații suplimentare**

[Comunicarea UE privind întreprinderile nou-înființate și inovarea în domeniul IA](https://digital-strategy.ec.europa.eu/ro/news-redirect/814898)

[Modificarea adusă Regulamentului privind instituirea întreprinderii comune pentru calculul european de înaltă performanță](https://digital-strategy.ec.europa.eu/ro/news-redirect/814903)

[Regulamentul UE privind inteligența artificială](https://ec.europa.eu/commission/presscorner/detail/ro/ip_23_6473)

[Decizia Comisiei de instituire a Oficiului european pentru inteligența artificială](https://digital-strategy.ec.europa.eu/en/library/commission-decision-establishing-european-ai-office)

[Pactul privind IA](https://digital-strategy.ec.europa.eu/ro/policies/ai-pact)

[Consorțiul pentru o infrastructură digitală europeană (EDIC).](https://digital-strategy.ec.europa.eu/ro/policies/edic)

[Documentul de lucru al serviciilor Comisiei privind spațiile europene comune ale datelor](https://digital-strategy.ec.europa.eu/ro/news-redirect/814894)

\*

Comisia decide să înregistreze două noi inițiative cetățenești europene

Comisia Europeană a decis să înregistreze două noi inițiative cetățenești europene, intitulate „Interzicerea practicilor de conversie în Uniunea Europeană” și „Inițiativa cetățenească europeană pentru apărarea agriculturii și a economiei rurale în Europa”.

Organizatorii **inițiativei „Interzicerea practicilor de conversie în Uniunea Europeană”** solicită interzicerea intervențiilor care vizează schimbarea, reprimarea sau suprimarea orientării sexuale, a identității de gen și/sau a exprimării de gen a cetățenilor LGBTIQ+. Mai exact, organizatorii îi solicită Comisiei să propună o directivă care să adauge practicile de conversie pe lista infracțiunilor incriminate de UE sau să modifice propunerea de directivă privind egalitatea pentru a include o interzicere a practicilor de conversie. De asemenea, ei solicită modificarea Directivei 2012/29/UE privind drepturile victimelor, pentru a stabili standarde minime referitoare la drepturile, sprijinirea și protecția victimelor practicilor de conversie.

**„Inițiativa cetățenească europeană pentru apărarea agriculturii și a economiei rurale în Europa”** solicită protejarea agriculturii și a economiei rurale europene printr-un cadru de reglementare. Acesta ar urma să fie bazat pe mai multe elemente, printre care utilizarea prioritară a terenurilor agricole pentru producția de alimente, garantarea suveranității alimentare și soluționarea problemelor legate de lanțul alimentar și de prețurile ridicate. Organizatorii mai solicită instituirea unui plan hidrologic european, pentru a garanta aprovizionarea cu apă și distribuția apei în întreaga UE. De asemenea, cer înființarea unei agenții a UE pentru agricultură și economia rurală, care ar urma să se asigure că agricultura și economia rurală sunt protejate în cadrul proceselor decizionale ale UE.

Decizia de înregistrare a unei inițiative se bazează pe o analiză juridică a admisibilității acesteia în temeiul Regulamentului privind ICE. Aceasta nu aduce atingere concluziilor juridice și politice ale Comisiei cu privire la aceste inițiative și nici acțiunilor pe care le-ar întreprinde, după caz, dacă oricare dintre aceste inițiative obține sprijinul necesar din partea a cel puțin 1 milion de cetățeni europeni.

Întrucât ambele inițiative cetățenești europene îndeplinesc condițiile formale stabilite în legislația relevantă, Comisia consideră că acestea sunt admisibile din punct de vedere juridic. Comisia nu a analizat în acest stadiu fondul propunerilor.

**Etapele următoare**

După înregistrarea inițiativelor de astăzi, organizatorii au la dispoziție șase luni pentru a începe colectarea semnăturilor. Dacă în termen de un an de la începutul perioadei de colectare o inițiativă cetățenească europeană primește un milion de declarații de susținere din cel puțin șapte state membre, Comisia va trebui să dea un răspuns oficial. Ea va trebui să decidă dacă va da sau nu curs solicitărilor și să își argumenteze decizia.

**Context**

Inițiativa cetățenească europeană a fost introdusă odată cu Tratatul de la Lisabona, ca instrument prin care cetățenii pot contribui la stabilirea agendei de lucru. A fost lansată în mod oficial în aprilie 2012. Odată înregistrată oficial, o inițiativă cetățenească europeană prevede posibilitatea ca un milion de cetățeni din cel puțin șapte state membre ale UE să invite Comisia Europeană să propună acte juridice în domeniile în care această instituție are competența de a acționa. Condițiile de admisibilitate sunt următoarele: (1) acțiunea propusă nu trebuie să se afle în mod vădit în afara sferei de competență a Comisiei de a prezenta o propunere de act juridic, (2) nu trebuie să fie în mod vădit abuzivă, neserioasă sau vexatorie și (3) nu trebuie să contravină în mod vădit valorilor Uniunii.

De la începutul Inițiativei cetățenești europene, Comisia a înregistrat 109 inițiative.

**Informații suplimentare**

[Interzicerea practicilor de conversie în Uniunea Europeană](https://citizens-initiative.europa.eu/initiatives/details/2024/000001_ro)

[Inițiativa cetățenească europeană pentru apărarea agriculturii și a economiei rurale în Europa](https://citizens-initiative.europa.eu/initiatives/details/2024/000002_ro)

[Statistici ICE](https://europa.eu/citizens-initiative/find-initiative/eci-lifecycle-statistics_ro)

[Inițiative pentru care se strâng în prezent semnături](https://europa.eu/citizens-initiative/_ro)

[Forumul Inițiativei cetățenești europene](https://europa.eu/citizens-initiative-forum/_ro)

[Campania #EUTakeTheInitiative](https://europa.eu/citizens-initiative/communication-material_ro)

\*

Modalități practice de participare a comisarilor la alegerile europene și naționale

Comisia Europeană a publicat, pe baza orientărilor adoptate în 2019, **orientări consolidate privind standardele etice aplicabile membrilor Comisiei care participă la campaniile electorale pentru Parlamentul European**. În plus, au fost, de asemenea, elaborate orientări specifice privind participarea membrilor Comisiei la **campaniile electorale de la nivelul statelor membre**.

Ambele orientări se bazează pe [avizele](https://commission.europa.eu/about-european-commission/service-standards-and-principles/ethics-and-good-administration/commissioners-and-ethics/independent-ethical-committee_en#documents) Comitetului independent de etică al Comisiei și vor asigura aplicarea coerentă a [Codului de conduită](https://commission.europa.eu/about-european-commission/service-standards-and-principles/ethics-and-good-administration/commissioners-and-ethics/code-conduct-members-european-commission_en) pentru membrii Comisiei Europene.

**Norme consolidate**

Din 2018, membrii Comisiei pot participa la campaniile electorale europene fără să-și ia concediu fără plată. Orientările se bazează pe experiența dobândită în timpul alegerilor europene din 2019, când a fost aplicată pentru prima dată această nouă abordare, și pe experiența legată de participarea membrilor Comisiei la campaniile electorale naționale în anii precedenți. În special, orientările garantează o **separare clară între sarcinile îndeplinite în cadrul Comisiei și activitățile legate de campaniile electorale**.

În conformitate cu normele consolidate privind alegerile europene, membrii Comisiei:

* au obligația să se abțină de la a participa o activitate de campanie înainte să fi informat președinta/colegiul cu privire la **intenția lor de a participa** la campania respectivă;
* au obligația **să își asigure disponibilitatea în ceea ce privește îndeplinirea în continuare a sarcinilor încredințate**, de exemplu să participe la sesiunile plenare sau la reuniunile comisiilor Parlamentului European, la reuniunile colegiului și la reuniunile formațiunilor Consiliului;
* au obligația de a crea un **cont separat pe platformele de comunicare socială** destinat campaniei și oricăror declarații sau intervenții făcute în numele unui partid sau al unui candidat;
* **nu pot apela la resursele umane și materiale ale Comisiei pentru nicio activitate legată de campanie** (în special pentru a redacta discursuri sau documente, a organiza călătorii etc.);
* trebuie să asigure o separare clară între deplasările pe care le întreprind în exercițiul atribuțiilor lor în cadrul Comisiei și cele legate de campaniile electorale.

În plus, orientările de astăzi prevăd că orice sprijin financiar sau material în favoarea unei campanii și a participanților la aceasta trebuie să fie direcționat către partidul sau organizația propriu-zisă care răspunde de organizarea campaniei și să fie strict separat de interesele financiare proprii ale membrului Comisiei.

În fine, în eventualitatea în care, pe durata campaniei, ar apărea o situație care ar putea fi percepută în mod rezonabil ca reprezentând un conflict de interese în sensul Codului de conduită, trebuie urmată procedura de gestionare a conflictelor de interese descrisă în Codul de conduită.

În ceea ce privește alegerile desfășurate la nivelul statelor membre, Codul de conduită prevede că, în cazul în care comisarii intenționează să candideze la alegeri sau să participe în mod activ, în altă capacitate, la campaniile electorale, aceștia trebuie, spre deosebire de situația aplicabilă în cazul alegerilor europene, să se retragă din activitatea pe care o îndeplinesc în cadrul Comisiei pe toată durata implicării lor active și cel puțin pe durata desfășurării campaniei electorale. În orientările privind campaniile electorale de la nivelul statelor membre se face, de asemenea, **o distincție clară între ce înseamnă participare activă și participare inactivă**.

**Context**

În conformitate cu Acordul-cadru privind relațiile dintre Parlamentul European și Comisia Europeană și cu cel mai recent Cod de conduită, intrat în vigoare în 2018, **comisarii ar putea participa la campaniile electorale pentru Parlamentul European fără a fi nevoiți să se retragă temporar din îndeplinirea atribuțiilor lor în cadrul Comisiei**. Pentru aceasta, ei trebuie, de asemenea, să vegheze la respectarea principiilor independenței, integrității și discreției, în conformitate cu articolul 245 din tratat.

Prin elaborarea unor orientări specifice pentru comisari referitoare la participarea la campaniile electorale naționale, Comisia își onorează, de asemenea, angajamentul anterior recunoscut de Ombudsmanul European.

**Informații suplimentare**

[Orientări actualizate privind standardele etice care reglementează participarea membrilor Comisiei Europene la campania electorală pentru Parlamentul European](https://commission.europa.eu/document/777395ce-2b48-4286-ad57-dfd1e2245940_en)

[Noi orientări privind participarea membrilor Comisiei Europene la campaniile electorale la nivelul statelor membre](https://commission.europa.eu/document/d1f1ca97-c406-4bb5-ac60-f65d1b8ea063_en)

[Avizul din 2022 al Comitetului independent de etică instituit de Comisia Europeană privind standardele etice care reglementează participarea membrilor Comisiei Europene la campaniile electorale la nivelul statelor membre](https://commission.europa.eu/document/3bf7146c-fcaa-4f92-9049-5c320029bc68_en)

[Avizul din 2018 al Comitetului independent de etică instituit de Comisia Europeană privind standardele etice care reglementează participarea membrilor Comisiei Europene la campaniile electorale legate de alegerile pentru Parlamentul European din 2019](https://commission.europa.eu/system/files/2019-02/opinion_draft-guidelines_participation-of-members-in-the-campaign-ep-elections_en.pdf)

[Orientările din 2019 privind standardele etice pentru participarea membrilor Comisiei Europene la campania electorală](https://commission.europa.eu/system/files/2019-02/guidelines_election_campaign_en.pdf)

[Acordul-cadru privind relațiile dintre Parlamentul European și Comisia Europeană](https://eur-lex.europa.eu/legal-content/RO/TXT/?uri=CELEX%3A02010Q1120%2801%29-20180207)

Textul [articolului 245](https://eur-lex.europa.eu/eli/treaty/tfeu_2008/art_245/oj?locale=ro) din [Tratatul privind funcționarea Uniunii Europene](https://eur-lex.europa.eu/eli/treaty/tfeu_2012/oj)

\*

UE alocă 70 de milioane EUR echipelor rescEU pentru a întări capacitatea de pregătire în cazul unor evenimente chimice, biologice și nucleare

Comisia a alocat aproape 70 de milioane EUR pentru a finanța crearea de noi echipe și dotarea acestora cu echipamente specializate în vederea consolidării pe mai departe a pregătirii și a răspunsului la riscuri chimice, biologice, radiologice și nucleare (CBRN).

Italia, Polonia și România beneficiază de această finanțare pentru a-și dezvolta capacitățile de detectare din cadrul rescEU. Obiectivul este ca statele membre ale UE să poată beneficia de astfel de capacități prin intermediul mecanismului de protecție civilă al UE începând din 2026. Aceste instrumente vor fi utilizate pentru a detecta, a identifica, a eșantiona și a monitoriza elementele potențial contaminate ca răspuns la situații de urgență, cum ar fi accidente industriale sau incidente de securitate. De asemenea, echipele pot să sprijine activitățile de supraveghere care se derulează înainte de evenimente publice majore și, astfel, să contribuie la asigurarea unei protecții sistemice a spațiilor publice.

**Context**

În 2019, UE a consolidat răspunsul european colectiv la dezastre prin dezvoltarea rezervei rescEU. Această rezervă este menită să stimuleze mecanismele de pregătire și răspuns în caz de dezastre la nivel european, de exemplu prin încurajarea interoperabilității echipamentelor și a echipelor, astfel încât, în cazul unei urgențe majore, echipele să poată răspunde ca o singură echipă integrată. Există deja rezerve rescEU pentru diverse tipuri de situații de urgență, inclusiv rezerve de echipamente medicale, materiale CBRN, aeronave de stingere a incendiilor, precum și kituri de adăpostire și de producere de energie.

**Informații suplimentare**

[Fișă informativă privind rescEU](https://civil-protection-humanitarian-aid.ec.europa.eu/what/civil-protection/resceu_ro)

[Fișă informativă privind mecanismul de protecție civilă al UE](https://ec.europa.eu/echo/what/civil-protection/eu-civil-protection-mechanism_en)

\*

„«Niciodată așa ceva» este acum”, afirmă președinta von der Leyen înaintea Zilei Internaționale de Comemorare a Victimelor Holocaustului

27 ianuarie marchează Ziua Internațională de Comemorare a Victimelor Holocaustului și împlinirea a 79 de ani de la eliberarea lagărului de concentrare nazist Auschwitz-Birkenau. Înainte de Ziua Internațională de Comemorare a Victimelor Holocaustului, președinta **von der Leyen** a declarat:

*„În urma atacurilor teroriste josnice comise de Hamas împotriva Israelului la****7 octombrie 2023****, comemorarea Holocaustului a căpătat un****nou sens****. Evreii din Europa****trăiesc din nou în frică****: niciun părinte nu ar trebui să se teamă să își trimită copiii la școală. Evreii sunt amenințați, hărțuiți și atacați pe stradă, în școală și la universitate. Sinagogile sunt vandalizate. Cimitirele evreiești sunt profanate.*

***Creșterea fără precedent a actelor antisemite****la care am asistat în întreaga Europă ne reamintește de cea mai întunecată perioadă a istoriei noastre. Diferența acum este că suntem cu toții alături de comunitățile evreiești.****Nu este loc pentru ura antisemită****, mai ales aici, în Europa. Și****nimic nu justifică antisemitismul****.*

*Acum, după ce au trecut trei generații de la Șoah, trebuie să ne asigurăm că viața evreiască continuă să****prospere în public****. Nu putem accepta ca evreii să își ascundă identitatea. Susținerea vieții evreiești se află în centrul Strategiei UE de combatere a antisemitismului. Anul acesta, când comemorăm 79 de ani de la eliberarea lagărului de concentrare Auschwitz-Birkenau, trebuie să ne amintim de cele 6 milioane de femei, bărbați și copii evrei, precum și de toate celelalte victime, printre care sute de mii de romi, care au fost asasinate în timpul Holocaustului.*

*Pe măsură ce se sting din viață ultimii supraviețuitori ai Holocaustului, trebuie să găsim noi forme de comemorare și să aplicăm noi metode de predare, utilizând ultimele urme ale trecutului. În acest scop, dezvoltăm o****„rețeaua de locuri în care a avut loc Holocaustul”****, o acțiune emblematică a Strategiei UE de combatere a antisemitismului.****Locurile memoriale****trebuie să fie protejate și să servească unor scopuri educative și de comemorare.*

*Trebuie să ne amintim cum a început totul: antisemitismul și ura au condus la Șoah. Este de datoria noastră, ca europeni, să construim o Uniune Europeană în care să nu existe antisemitism și nicio formă de rasism și discriminare.****Dacă Europa dezamăgește evreii, Europa ne va dezamăgi pe toți. «Niciodată așa ceva» este acum!****”*

**Context**

Comisia a prezentat, la 5 octombrie 2021, prima [strategie privind combaterea antisemitismului și susținerea vieții evreiești](https://ec.europa.eu/commission/presscorner/detail/ro/ip_21_4990), menită să sprijine țările UE și societatea civilă în lupta împotriva antisemitismului și să susțină viața evreiască în UE. Comemorarea victimelor Holocaustului este un pilon esențial al eforturilor pentru a ne asigura că nu ne vom uita niciodată istoria.

La 6 noiembrie 2023, Comisia Europeană a prezentat o comunicare intitulată [„Ura nu își are locul aici: o Europă unită împotriva urii”](https://eur-lex.europa.eu/legal-content/RO/TXT/?uri=CELEX%3A52023JC0051), în vederea intensificării protecției spațiilor publice, în special a lăcașurilor de cult evreiești, și a luptei împotriva urii online. Coordonatorul Comisiei pentru combaterea antisemitismului și susținerea vieții evreiești va deveni reprezentant special pe acest domeniu și va avea un mandat specific de aprofundare a coordonării, inclusiv prin proiecte dedicate finanțate de UE, și de maximizare a potențialului politicilor UE de combatere a urii, online și offline.

[Decizia-cadru din 2008 privind combaterea rasismului și a xenofobiei](https://eur-lex.europa.eu/legal-content/RO/TXT/?uri=LEGISSUM%3Al33178) asigură faptul că manifestările grave de rasism și xenofobie – inclusiv apologia publică, negarea sau banalizarea Holocaustului – sunt pasibile de sancțiuni penale eficace, proporționale și disuasive. De asemenea, Comisia ia măsuri importante pentru a opri răspândirea dezinformării cu privire la Holocaust, online și offline.

Pentru a sensibiliza opinia publică și a combate denaturarea Holocaustului, Comisia a lansat campania mondială [#ProtectTheFacts](https://www.againstholocaustdistortion.org/#facts-slider) împreună cu Alianța Internațională pentru Comemorarea Holocaustului (IHRA), UNESCO, OSCE, Consiliul Europei și Organizația Națiunilor Unite.

În 2005, [Rezoluția privind comemorarea Holocaustului](https://www.un.org/press/en/2005/ga10413.doc.htm) (60/7) a Adunării Generale a Organizației Națiunilor Unite a desemnat data de 27 ianuarie ca zi internațională de comemorare a victimelor Holocaustului. La 27 ianuarie 1945, forțele aliate au eliberat lagărul de concentrare și de exterminare Auschwitz-Birkenau. Rezoluția îndeamnă toți membrii Organizației Națiunilor Unite să onoreze memoria victimelor Holocaustului și să încurajeze dezvoltarea de programe educaționale privind istoria Holocaustului, pentru a preveni viitoare acte de genocid. În rezoluție se solicită conservarea activă a siturilor Holocaustului care au servit drept lagăre de exterminare, lagăre de concentrare, lagăre de muncă forțată și închisori naziste.

Comisia Europeană și statele membre ale UE s-au angajat să combată atitudinile antirome ca parte a [Cadrului strategic al UE privind romii](https://eur-lex.europa.eu/legal-content/RO/ALL/?uri=COM%3A2020%3A620%3AFIN) și a [Recomandării Consiliului privind romii](https://eur-lex.europa.eu/legal-content/RO/TXT/?qid=1616142185824&uri=OJ%3AJOC_2021_093_R_0001). La 9 ianuarie 2023, a fost adoptat primul [raport de evaluare a cadrelor strategice naționale pentru romi ale statelor membre](https://commission.europa.eu/publications/assessment-report-member-states-national-roma-strategic-frameworks-full-package_en).

În cadrul programului „Cetățeni, egalitate, drepturi și valori” (CEDV), în 2024 Comisia Europeană va furniza peste 14 milioane EUR din fonduri UE pentru a sprijini proiecte consacrate memoriei istorice europene. Se va acorda o prioritate deosebită proiectelor care vizează consolidarea comemorării Holocaustului și a educației și cercetării în domeniu sau combaterea negării și denaturării Holocaustului.

**Informații suplimentare**

[Combaterea antisemitismului](https://commission.europa.eu/strategy-and-policy/policies/justice-and-fundamental-rights/combatting-discrimination/racism-and-xenophobia/combating-antisemitism_en)

[Comunicarea „Ura nu își are locul aici: o Europă unită împotriva urii”](https://eur-lex.europa.eu/legal-content/RO/TXT/?uri=CELEX%3A52023JC0051)

\*

Combaterea traficului de persoane: Consiliul și Parlamentul European ajung la un acord pentru consolidarea normelor

Președinția belgiană a Consiliului și reprezentanții Parlamentului European au ajuns la un acord provizoriu pentru a adăuga căsătoriile forțate, adopțiile ilegale și maternitatea de substituție ca tipuri de exploatare reglementate de legislația UE privind combaterea traficului de persoane. Actualizarea Directivei privind prevenirea și combaterea traficului de persoane va impune, de asemenea, țărilor UE să se asigure că persoanele care recurg cu bună știință la servicii prestate de victimele traficului de persoane se pot confrunta cu sancțiuni. Alte modificări se referă la consolidarea sprijinului și asistenței acordate victimelor, precum și la măsuri de prevenire.

*”Traficul de persoane este un act infracțional care are un impact uman sever. Această actualizare atât de necesară a directivei va ajuta statele membre să fie mai bine pregătite pentru a combate această infracțiune abominabilă sub toate formele sale.”* Paul Van Tigchelt, viceprim-ministru și ministrul justiției și Mării Nordului al Belgiei

**Căsătoriile forțate, adopțiile ilegale și maternitatea de substituție**

Negociatorii Consiliului și ai Parlamentului European au convenit să menționeze în mod explicit în directivă că maternitatea de substituție, căsătoriile forțate și adopțiile ilegale reprezintă tipuri de exploatare care intră în domeniul de aplicare al definiției traficului de persoane. Traficul de persoane în scopul exploatării maternității de substituție, adică atunci când o femeie este de acord să nască un copil în numele unei alte persoane sau al unui alt cuplu care vor constitui părintele (părinții) copilului după naștere, îi va viza pe cei care constrâng sau induc în eroare femeile pentru a acționa ca mame purtătoare.

Includerea acestor forme de trafic în legislația UE privind combaterea traficului de persoane va ține seama de prevalența și relevanța acestor forme de exploatare.

**Sancțiuni**

La fel ca în directiva actuală, noile tipuri de exploatare (căsătoriile forțate, adopțiile ilegale și maternitatea de substituție) vor fi pasibile de o pedeapsă maximă de cel puțin cinci ani de închisoare sau de cel puțin zece ani de închisoare în cazul infracțiunilor în formă agravată.

Consiliul și Parlamentul European au decis, de asemenea, să includă în legislație o nouă circumstanță agravantă pentru a ține seama de efectul amplificator pe care tehnologiile informației și comunicațiilor (TIC) îl pot avea în ceea ce privește traficul. Aceasta include faptul că autorul a facilitat sau a săvârșit infracțiunea de difuzare, prin intermediul TIC, de imagini, materiale video sau materiale similare de natură sexuală care implică victima.

Sancțiunile împotriva persoanelor juridice, cum ar fi întreprinderile, trase la răspundere pentru infracțiuni de trafic de persoane vor fi, de asemenea, înăsprite. Acestea vor acoperi de acum înainte excluderea de la accesul la finanțare publică, inclusiv procedurile de licitație, granturile, concesiunile și licențele, precum și retragerea permiselor și a autorizațiilor de exercitare a activităților care au dus la săvârșirea infracțiunii.

**Recurgerea la servicii prestate de victime ale traficului de persoane**

Acordul dintre Consiliu și Parlamentul European prevede că, dacă o persoană care recurge la servicii prestate de o victimă a traficului de persoane știe că este vorba despre o victimă a traficului de persoane, statele membre trebuie să incrimineze fapta respectivă. În astfel de cazuri, statele membre trebuie să se asigure că infracțiunea este pasibilă de sancțiuni eficace, proporționale și disuasive.

În temeiul legislației actuale, statele membre ar trebui să ia în considerare în vederea incriminării doar recurgerea la servicii prestate de victime exploatate de traficanți de persoane.

**Etapele următoare**

Acordul provizoriu de astăzi va fi transmis reprezentanților statelor membre în cadrul Consiliului (Coreper) spre confirmare. Directiva actualizată va trebui de asemenea să fie adoptată în mod formal de ambele instituții.

**Informații generale**

În 2011, UE a adoptat o directivă privind prevenirea și combaterea traficului de persoane și protejarea victimelor acestei infracțiuni. Acesta este un instrument-cheie în lupta împotriva traficului de persoane, deoarece stabilește norme minime privind definiția (la nivel național) a infracțiunilor și a sancțiunilor. Directiva include, de asemenea, norme la nivelul UE menite să asigure o mai bună prevenire și protecție a victimelor.

Potrivit datelor Comisiei Europene, exploatarea sexuală și exploatarea prin muncă sunt principalele scopuri ale traficului de persoane. Cu toate acestea, cerșetoria sau prelevarea de organe, menționate deja în mod explicit în directiva din 2011, și căsătoriile forțate și adopțiile ilegale, care nu sunt menționate în mod explicit, reprezentau 11 % din totalul victimelor din UE în 2020.

* [Lupta UE împotriva criminalității organizate (informații generale)](https://www.consilium.europa.eu/ro/policies/eu-fight-against-crime/)

\*

Etichetarea îngrășămintelor: Consiliul și Parlamentul ajung la un acord provizoriu pentru ca etichetarea îngrășămintelor să devină mai clară, mai simplă și mai digitală

Consiliul și Parlamentul European au ajuns la un acord provizoriu cu privire la Regulamentul privind etichetarea digitală a produselor fertilizante. Această propunere, care modifică legislația aplicabilă în prezent, urmărește să introducă posibilitatea de a opta pentru o etichetă digitală pentru produsele fertilizante UE, să îmbunătățească lizibilitatea etichetelor, conducând la o utilizare mai eficientă a produselor fertilizante, și să simplifice obligațiile de etichetare pentru furnizori, reducând în același timp costurile pentru industrie.

Acordul provizoriu la care s-a ajuns astăzi încurajează utilizarea pe scară mai largă a etichetării digitale, incluzând, în același timp, măsuri de furnizare a etichetelor fizice atunci când este nevoie stringentă de ele. Acordul precizează, de asemenea, că etichetele digitale vor fi disponibile pentru o perioadă de 10 ani din momentul în care produsul este introdus pe piață.

*”Acest regulament consolidează digitalizarea sectorului îngrășămintelor, garantând totodată că fermierii și alți clienți – inclusiv cei cu competențe digitale limitate – primesc informații clare, lizibile și ușor de înțeles de către consumatori atunci când achiziționează produsele de care au nevoie.” -* David Clarinval, viceprim-ministru și ministru pentru lucrătorii independenți, IMM-uri, agricultură, reforme instituționale și înnoire democratică

**Propunerea Comisiei**

Revizuirea acestui act legislativ propune să li se permită furnizorilor de produse fertilizante să comunice informații de etichetare în format fizic, în format digital sau într-o combinație a celor două. Textul Comisiei propune ca un format exclusiv digital să fie permis atunci când produsele fertilizante UE sunt vândute fără ambalaj sau atunci când produsele sunt vândute unor operatori economici care nu sunt utilizatori finali ai produselor.

Fermierii și alți consumatori de produse fertilizante vândute în ambalaje ar urma să continue să beneficieze atât de etichete digitale, cât și de etichete fizice pentru cele mai importante informații (și anume, cele referitoare la protecția sănătății și a mediului, la eficiența agronomică sau la conținut). Propunerea Comisiei stabilește conținutul etichetelor digitale și cerințele tehnologice pe care acestea trebuie să le satisfacă. Operatorii economici ar urma să se asigure că eticheta digitală va fi consultabilă, accesibilă, gratuită și capabilă să răspundă nevoilor grupurilor vulnerabile.

**Principalele elemente ale acordului**

Acordul provizoriu la care au ajuns astăzi cei doi colegiuitori promovează utilizarea pe scară mai largă a etichetării digitale pentru a reduce costurile, birocrația și amprenta de mediu a producătorilor, dar asigură faptul că consumatorii, inclusiv grupurile vulnerabile sau persoanele cu competențe digitale limitate, dețin în format fizic toate informațiile de care au nevoie.

Acordul provizoriu de astăzi permite utilizarea etichetelor digitale pentru produsele vândute fără ambalaj (în vrac), cu condiția ca informațiile de pe etichetă să fie afișate și în format fizic într-un loc vizibil la punctul de vânzare. Colegiuitorii au decis să extindă disponibilitatea etichetelor digitale la o durată de 10 ani din momentul în care produsul este introdus pe piață.

În sfârșit, acordul provizoriu readuce în cadrul etichetei fizice un anumit set de informații cu privire la eficiența agronomică a produselor fertilizante care sunt descrise în anexa III la regulament. Comisia ar urma să fie împuternicită să actualizeze pe viitor cerințele generale de etichetare digitală prin acte delegate.

**Etapele următoare**

Acordul provizoriu la care s-a ajuns cu Parlamentul European trebuie acum să fie aprobat și adoptat în mod formal de ambele instituții.

**Context**

Etichetele digitale sunt coduri QR sau coduri de bare care redirecționează utilizatorul către o pagină web pe care sunt stocate informațiile de pe etichetă. Soluțiile digitale reduc substanțial costul etichetării și, în același timp, facilitează actualizarea conținutului etichetelor. În plus, cantitatea și calitatea informațiilor care pot fi stocate pe o etichetă digitală sunt mult mai mari în comparație cu o etichetă fizică, a cărei lizibilitate se poate dovedi dificilă, în special în cazul ambalajelor mici. Cu toate acestea, nivelul de alfabetizare digitală variază în rândul grupurilor sociale și al vârstelor, iar unele grupuri vulnerabile pot întâmpina dificultăți în a înțelege funcționarea etichetelor digitale sau a dispozitivelor inteligente.

În UE, etichetarea digitală este deja utilizată pentru unele produse care conțin substanțe chimice, de exemplu baterii, iar normele privind etichetarea digitală sunt în curs de examinare pentru alte produse (de exemplu, detergenții, produsele cosmetice și alte substanțe chimice). Se preconizează că simplificarea obligațiilor de etichetare va reduce costurile anuale, în medie, cu 57 000 EUR pentru o întreprindere mare și cu 4 500 EUR pentru un IMM.

Până acum, Regulamentul (UE) 2019/1009 a reglementat cerințele privind etichetarea îngrășămintelor. Propunerea Comisiei, publicată la 27 februarie 2023, urmărește să îmbunătățească lizibilitatea etichetelor, introducând posibilitatea de a transmite informații de etichetare în format digital.

* [Mandat de negociere](https://data.consilium.europa.eu/doc/document/ST-14933-2023-INIT/en/pdf)
* [Propunerea Comisiei](https://data.consilium.europa.eu/doc/document/ST-6896-2023-INIT/ro/pdf)
* [Substanțe chimice (informații generale)](https://www.consilium.europa.eu/ro/policies/chemicals/)

\*

Forurile ONU însărcinate cu apărarea drepturile omului: Consiliul aprobă prioritățile UE

Consiliul a aprobat astăzi concluzii privind prioritățile Uniunii Europene pentru 2024 în cadrul forurilor Organizației Națiunilor Unite însărcinate cu apărarea drepturilor omului. În concluziile sale, Consiliul **reafirmă** angajamentul UE față de **drepturile omului, multilateralism** și **sistemul internațional de justiție penală** în contextul internațional actual, problematic, marcat de conflicte armate, autoritarism, dezinformare și de un regres al egalității de gen.

În anul **Summitului viitorului**, Consiliul reafirmă angajamentul UE față de un **multilateralism efectiv și față de consolidarea sistemului drepturilor omului al Organizației Națiunilor Unite**, inclusiv a Oficiului Înaltului Comisar al Națiunilor Unite pentru Drepturile Omului (OHCHR), invitând toate statele să respecte și să coopereze pe deplin cu OHCHR.

Consiliul subliniază disponibilitatea UE de a continua să monitorizeze situația drepturilor omului la nivel mondial și **să denunțe încălcările drepturilor omului și abuzurile împotriva acestora, indiferent de locul în care sunt comise**, precum și de a adopta o serie de inițiative în cadrul forurilor internaționale. UE va sprijini **anchetele** independente cu privire la încălcările drepturilor omului și la abuzurile împotriva acestora, pentru a-i trage la răspundere pe autori.

În ceea ce privește **prioritățile tematice**, concluziile evidențiază opoziția fermă constantă a UE față de **pedeapsa cu moartea** în toate cazurile și circumstanțele, precum și condamnarea de către UE a utilizării torturii și a altor tratamente sau pedepse crude, inumane sau degradante. UE va continua să facă apel la abolirea pedepsei cu moartea de către toate țările, va continua să promoveze Alianța mondială pentru un comerț fără tortură și va analiza măsuri suplimentare de interzicere a comerțului cu bunuri utilizate pentru a aplica pedeapsa cu moartea și tortura.

În plus, UE invită toate țările să asigure buna funcționare a **instituțiilor democratice**, să combată **corupția** și să susțină **libertatea religioasă sau de convingere** și **libertatea de exprimare și de opinie**.

Este important de remarcat accentul pus de concluzii pe hotărârea UE de a continua să promoveze intens și să sporească eforturile în direcția **egalității de gen**, să combată **toate formele de discriminare** și să depună eforturi pentru a elimina **rasismul**, pe baza Planului de acțiune al UE de combatere a rasismului pentru perioada 2020-2025.

Consiliul subliniază faptul că UE va continua să își asume un rol de lider în **inițiativele** privind drepturile omului și să accentueze aspectele legate de drepturile omului în cadrul **dialogurilor interactive** și al **dezbaterilor generale** și invită toți partenerii să își unească eforturile pentru a susține și a promova drepturile omului la nivel mondial și pentru a construi parteneriate mai puternice.

UE va continua să depună eforturi pentru a consolida respectarea, apărarea și exercitarea drepturilor omului și va continua să coopereze cu toate regiunile lumii, organizațiile și părțile interesate relevante în vederea îndeplinirii acestor obiective.

Concluziile Consiliului privind prioritățile UE în cadrul forurilor ONU însărcinate cu apărarea drepturilor omului se aprobă anual.

* [Concluziile Consiliului privind prioritățile UE pentru 2024 în cadrul forurilor ONU însărcinate cu apărarea drepturilor omului](https://data.consilium.europa.eu/doc/document/ST-5311-2024-INIT/ro/pdf)
* [Concluziile Consiliului privind prioritățile UE pentru 2023 în cadrul forurilor ONU însărcinate cu apărarea drepturilor omului (comunicat de presă, 20 februarie 2023)](https://www.consilium.europa.eu/ro/press/press-releases/2023/02/20/council-conclusions-on-eu-priorities-in-un-human-rights-fora-2023/)
* [Apărarea și promovarea drepturilor omului (informații generale)](https://www.consilium.europa.eu/ro/policies/human-rights/)

Sursa: 1. <https://romania.representation.ec.europa.eu/index_ro>

2. <https://www.consilium.europa.eu/>

3. <https://www.europarl.europa.eu/>

|  |  |
| --- | --- |
|  | Sunaţi la numărul gratuit\* valabil pentru toate cele 27 de state-membre în cursul orelor de lucru  (9-8:30 CET în timpul săptămânii) 00 800 6 7 8 9 10 11  sau sunaţi la numărul de telefon + 32-2-299.96.96 accesibil de oriunde din lume (tarif normal). |
| *\*Anumiţi operatori de telefonie mobilă nu permit accesul la numerele cu prefixul 00800 sau taxează aceste apeluri. În unele cazuri, aceste apeluri pot fi taxate dacă sunt efectuate de la o cabină telefonică sau de la hotel.* | |

Acest Buletin Informativ vă aparţine şi ne dorim să cuprindă exact informaţiile care prezintă interes pentru dumneavoastră.

Sugestiile referitoare la genul de informaţie pe care doriţi să o regăsiţi în cuprinsul Buletinului informativ pot fi transmise pe adresa de poştă electronică.

**Instituţia Prefectului - Judeţul Hunedoara**

Deva, 330025, Bdul 1 Decembrie 1918, nr. 28

**Tel.: 0254 211 850/1**;

**Fax: 0254 215 099**; **0254 215 010**

[prefhd@prefecturahunedoara.ro](mailto:prefhd@comser.ro); https://hd.prefectura.mai.gov.ro/